title: HMS Hermione (1782)

text: Alus palasi palvelukseen joulukuussa 1792 päällikkönään John Hills. Se purjehti 10. maaliskuuta 1793 Jamaikalle. Aluksen päälliköksi määrättiin vuonna 1794 Philip Wilkinson, joka vaihtui helmikuussa 1797 Hugh Pigotiin. Alus tuhosi 22. maaliskuuta kolme kaapparia Puerto Ricon satamaan. Se valtasi 6. syyskuuta yhdessä "HMS Renomneen" ja "HMS Diligencen" kanssa 6-tykkisen espanjalaisen kaapparin.


title: HMS Hermione (1782)

text: Pigot määräsi 21. syyskuuta 1797 aluksen huippupurjeet säädettäviksi uudelleen. Hän ei kuitenkaan ollut tyytyväinen työn edistymiseen ja määräsi viimeisenä raakapuulta poistuvan merimiehen ruoskittavaksi. Paniikissa mastosta poistuvista merimiehistä kolme putosi ja sai surmansa. Kun toiset merimiehet ilmaisivat tyytymättömyytensä, Pigot ruoskitutti heidät.


title: HMS Hermione (1782)

text: Seuraavana yönä laivan miehistö nousi kapinaan Pigotia ja upseereita vastaan. Pigot ja kahdeksan upseeria saivat surmansa yhdessä kuninkaallisen laivaston väkivaltaisimmista kapinoista.


title: HMS Hermione (1782)

text: Kapinalliset purjehtivat La Guairan satamaan Venezuelaan, jossa he luovuttivat aluksensa espanjalaisille 27. syyskuuta. Aluksi kapinalliset väittivät laskeneensa upseerit avomerelle pieneen veneeseen (kuten Bountyn kapinalliset kahdeksan vuotta aiemmin), mutta totuus paljastui pian. Sir Hyde Parker, Länsi-Intian tukikohdan komentaja, määräsi kapinalliset tuotavaksi oikeuden eteen. Kaiken kaikkiaan 33 kapinallista saatiin kiinni ja tuomittiin sotaoikeudessa, ja heistä 24 hirtettiin.


title: HMS Hermione (1782)

text: Espanjalaiset nimesivät aluksen uudelleen "Santa Ceciliaksi", ja alus pysytteli Puerto Caballossa 25. lokakuuta 1799 saakka, kunnes sata miestä "HMS Surpriselta" valtasi aluksen surmaten 119 espanjalaista merisotilasta. Alus nimettiin uudelleen "HMS Retaliationiksi", ja 31. tammikuuta 1800 nimeksi vaihdettiin "HMS Retribution".


title: HMS Hermione (1782)

text: Alus palasi palvelukseen syyskuussa 1800 Jamaikalla päällikkönään Samuel Forster. Alus oli huollettavana lokakuussa 1803 Woolwichissa siirrettäväksi Trinity Houselle. Huollon kustannukset olivat 484 puntaa.


title: HMS Hermione (1782)

text: Alus myytiin romutettavaksi kesäkuussa vuonna 1805 Deptfordissa.


title: Cyg OB2-12

text:
Cyg OB2-12 (vaihtoehtoisesti Cygnus OB2 #12) on valtavan kirkas ylijättiläistähti Joutsenen tähdistön OB-assosiaatiossa 2. Tähden etäisyys on 1700 parsekia eli noin 5500 valovuotta.
Etäisyydestä johtuen tähden näkyvä kirkkaus on 11,4, mutta absoluuttinen kirkkaus noin –10,6 mikä tekee siitä yhden Linnunradan kirkkaimmista tunnetuista tähdistä. Sen absoluuttinen bolometrinen magnitudi –12,2 magnitudia, sekin yksi suurimmista tunnetuista, ja Spektrityyppi B5Ie. Massa on 92 auringon massaa, pintalämpötila 18600 K, kirkkaus 525000 aurinkoa, ikä vain 2,7 miljoonaa vuotta.


title: Cyg OB2-12

text: Tähtituuli joka on hiukkasvirtaa puhaltaa tähdestä ulos nopeudella 1400 km/s.


title: Osseetin kieli

text: Osseetin kieli on osseettien puhuma indoeurooppalaisten kielten iranilaiseen ryhmään kuuluva kieli. Sillä on virallinen asema Pohjois-Ossetian–Alanian tasavallassa Venäjällä ja Etelä-Ossetiassa Georgiassa.


title: Osseetin kieli

text: Osseettia puhutaan Kaukasusvuorten molemmin puolin sijaitsevassa Ossetiassa, joka jakautuu Venäjään kuuluvaan Pohjois-Ossetiaan ja itsenäiseksi julistauneeseen, mutta virallisesti Georgiaan kuuluvaan Etelä-Ossetiaan. Yksittäisiä osseettikyliä on myös muualla Georgiassa sekä Kabardi-Balkariassa ja Stavropolin aluepiirissä Venäjällä. Vuoden 1989 väestönlaskennan mukaan Neuvostoliitossa oli 537 600 osseetin puhujaa, joista 334 100 asui Pohjois-Ossetiassa, 133 200 Etelä-Ossetiassa ja 8 900 Kabardi-Balkariassa. Venäjän vuoden 2002 väestönlaskennan mukaan osseettia puhui 493 600 henkeä, joista 445 100 Pohjois-Ossetiassa ja 9 800 Kabardino-Balkariassa. (lukuihin sisältyvät myös osseettia toisena tai vieraana kielenä puhuvat).


title: Osseetin kieli

text: Venäjän osseeteista puhui vuonna 1989 osseettia äidinkielenään 93,2 prosenttia ja toisena kielenä 0,4 prosenttia. Vuonna 2002 kieltä osasi 91,2 % koko Venäjän ja 96,8 % Pohjois-Ossetian osseeteista.


title: Osseetin kieli

text: Venäjän osseeteista 96,4 % osaa venäjää (89,6 % vuonna 1989). Venäjällä 9,2 % ja Georgiassa ilmeisesti huomattavasti suurempi osa osseeteista osaa myös georgiaa.


title: Osseetin kieli

text: Vuoden 2010 väestönlaskennan mukaan Venäjällä on 451 400 osseetin puhujaa.


title: Osseetin kieli

text: Osseetti kuuluu iranilaisten kielten koilliseen eli skyyttiläis-sarmaattilaiseen haaraan. Kielen ja kansan alkuperästä on esitetty monenlaisia teorioita. Nykyään katsotaan, että osseettien esi-isiä olivat Kaukasukselle 1100–1200-luvuilla asettuneet iraninkieliset alaanit, joihin sulautui osa alueen alkuperäisestä väestöstä. Kaukasialaiset ja turkkilaiset kielet ovat vaikuttaneet voimakkaasti osseetin rakenteeseen. Kielessä on kaksi toisistaan huomattavasti eroavaa päämurretta, iron ja digor. Jälkimmäistä puhuu noin viidesosa osseeteista.


title: Osseetin kieli

text: Vanhin osseetinkielinen kirjallinen muistomerkki on kreikkalaisilla kirjaimilla vuonna 941 laadittu hautakirjoitus. Kirjakieli alkoi kehittyä 1700-luvun lopulla venäläisen ja georgilaisen ortodoksisen papiston toiminnan tuloksena. Vuonna 1798 Moskovassa julkaistiin kyrillisellä kirjaimistolla osseetinkielinen katekismus. Vuonna 1802 Ivan Jalguzidze (Gabarajev) laati georgialaiseen kirjaimistoon perustuneen aakkoston. Yhtenä kirjakielen luojista pidetään suomalaista kielentutkijaa Anders Sjögreniä, joka vuonna 1844 julkaisi osseetin kieliopin ja sanakirjan. Sjögrenin laatimaa kyrillistä kirjaimistoa paranteli myöhemmin akateemikko Vsevolod Miller. 1800-luvun loppupuolella alkoi kehittyä osseetinkielinen kaunokirjallisuus, jonka perustanlaskija on runoilija Kosta Hetagurov (1856–1906). Kirjakieli perustui etupäässä ironin murteeseen, mutta myös digorin murteella syntyi kirjallisuutta.


title: Osseetin kieli

text: Vuonna 1923 otettiin käyttöön latinalainen kirjaimisto. Vuonna 1938 Pohjois-Ossetiassa siirryttiin kyrilliseen ja Etelä-Ossetiassa georgialaiseen kirjaimistoon. Vuodesta 1954 lähtien molemmilla alueilla on käytetty kyrillistä kirjaimisto, jossa venäjästä poikkeavia äänteitä merkitään erilaisten kirjainyhtymien avulla. Lisämerkkejä on vain yksi: ӕ.


title: Osseetin kieli

text:
"Vuonna 1928 reformoitu latinalainen kirjaimisto"
"Kyrillinen kirjaimisto"
Vuonna 1994 hyväksytyn Pohjois-Ossetian perustuslain mukaan tasavallan virallisia kieliä ovat osseetti ja venäjä. Etelä-Ossetiassa vuoden 1996 perustuslain mukaan virallisia kieliä ovat osseetti, venäjä ja georgia. Osseettia käytetään opetuskielenä koulujen alaluokilla ja ylemmillä luokilla sitä opetetaan aineena. Kielellä julkaistaan oppikirjoja, kauno- ja lastenkirjallisuutta, sanoma- ja aikakauslehtiä. Osseettia käytetään myös radiossa ja televisiossa. Vladikavkazissa toimii kaksi osseetinkielistä teatteria. Kirjakielenä käytetään molempia päämurteita.


title: Osseetin kieli

text: Lähes kaikki osseetit ovat nykyään kaksikielisiä, ja venäjää käytetään paljon myös yhteisön sisäisen kanssakäymisen välineenä. Kansallisen kulttuurin välineenä osseetin asema on kuitenkin melko vahva ja kieltä voidaan pitää suhteellisen elinvoimaisena.


title: SS Imperator

text: Höyrylaiva S/S Imperator oli ensimmäinen kolmesta menestyksekkäästä suuresta valtameriristeilijästä ("Imperator", "Vaterland" ja "Bismarck"), jotka toimitettiin saksalaiselle Hamburg-Amerika Linie eli HAPAG-yhtiölle Atlantin ylittävää matkustajaliikennettä varten. "Imperatorin" rakentaminen alkoi 1910 Bremer Vulcanin telakalla, ja se suoritti neitsytmatkansa vuonna 1913. 51 680 tonnin Imperator oli RMS Titanicin upottua 15. huhtikuuta 1912, maailman suurin alus aina vuoteen 1914 jolloin sen sisaralus "Vaterland" aloitti liikennöinin.


title: SS Imperator

text: Jotta "Imperator" olisi ollut pidempi kuin Cunard Linen "RMS Aquitania", ennen vesillelaskua 23. toukokuuta 1912 sen keulaan kiinnitettiin pronssinen kotkaveistos. Siihen liittyi myös baneeri, johon oli kirjoitettu motto "Mein Feld ist die Welt" ("maailma on kenttäni"). Kotkan siivet murtuivat myöhemmin myrskyssä Atlantilla, ja veistos poistettiin.


title: SS Imperator

text: "Imperatorin" painopiste oli poikkeuksellisen ylhäällä ensimmäisen luokan hyteissä ja tiloissa käytettyjen raskaiden sisustusmateriaalien vuoksi. Myös aluksen korkeat savupiiput vaikuttivat heikentävästi sen tasapainoon. Jotta painopiste saatiin alemmas, betonia valettiin lisäpainoiksi aluksen pohjaan, piippuja lyhennettiin 22,86 cm ja suuri osa raskaista sisustusmateriaaleista korvattiin kevyemmillä. Kulkuominaisuuksiensa vuoksi alus oli kuitenkin jo ehtinyt saada lempinimen "Limperator" ("nilkuttaja").


title: SS Imperator

text: Ensimmäisen maailmansodan syttyessä "Imperator" oli New Yorkin satamassa. Kun Yhdysvallat liittyi sotaan, saksalaisomisteinen "Imperator" takavarikoitiin. Sodan jälkeen lukuisia takavarikoituja saksalaisia valtameriristeilijöitä luovutettiin korvauksena sodassa upotetuista aluksista. "Imperator" luovutettiin Cunard Line -yhtiölle korvauksena "RMS Lusitaniasta", ja se sai nimekseen "RMS Berengaria". Alus palveli Cunardin lippulaivana vuoteen 1934, ja se romutettiin lopulta 1938. Imperatorin sisaralus "Bismarck" taas luovutettiin White Star Line.yhtiölle korvauksensa "HMHS Britannicsta, ja se sai nimekseen "RMS Majestic.


title: Praasniekka

text: Praasniekka (, "prestolnyi", праздник, "prazdnik") viittaa ortodoksisessa Karjalassa vietettyihin paikallisten suojeluspyhimysten muistopäiviin. Temppelijuhlan lisäksi nimitystä voidaan käyttää myös yleisnimityksenä kirkollisesta juhlapäivästä. Nimen tausta on täysin slaavilainen.


title: Praasniekka

text: Juhlaa vietetään yleensä sen ortodoksisen pyhän kunniaksi ja muistoksi, jolle kyseinen kirkkorakennus on pyhitetty. Praasniekkapäivä on kyseisen pyhän muistopäivä ja se selviää parhaiten ortodoksisesta kalenterista. Yksi tunnetuimmista suomalaisista praasniekoista on Ilomantsin Eliaan ("Iljan") kirkon temppelijuhla, Iljan praasniekka, 20. heinäkuuta.


title: Praasniekka

text: Praasniekka-juhlien jumalanpalvelukset ovat yleensä vigilia ja liturgia, jonka yhteydessä toimitetaan myös pieni vedenpyhitys. Lisäksi praasniekkojen yhteydessä järjestetään usein erilaisia päiväjuhlia ja muita tapahtumia.


title: Praasniekka

text: Katkeamaan päässyt suomalainen praasniekkaperinne elvytettiin ensimmäisenä Ilomantsin Hattuvaarassa. Ensimmäiset sotien jälkeiset praasniekat vietettiin siellä vuonna 1957.


title: Assosiaatio

text: Assosiaatio (lat. "a" + "sociare" 'liittää') voi tarkoittaa seuraavia asioita:


title: Liikkuva ryhmä

text:
Liikkuva ryhmä on joukko tähtiä, joilla on sama alkuperä. Ne voidaan tunnistaa samasta nopeudesta ja iästä, mutta ne eivät enää ole tiukasti sidoksissa toisiinsa kuten tähtijoukot. Myös kemiallisen rakenteen tutkimusta käytetään. Voidaan myös puhua tähtivirrasta. Tunnetuin liikkuva ryhmä on Otavan liikkuva ryhmä.
Karkulaistähti on tähti, joka liikkuu avaruudessa epänormaalilla nopeudella suhteessa tähtienväliseen aineeseen. Karkulaistähden ominaisliike yleensä osoittaa pois tähtiassosiaatiosta, missä se oli entinen jäsen, ennen kuin se singottiin pois.


Liikkuva ryhmä


title: Asiamiesposti

text: Asiamiesposti on postitoimisto (Postin myyntipiste), joka toimii yleensä päivittäistavarakaupan tai muun liikeyrityksen yhteydessä, ja jonka henkilökunta ei ole Posti Groupin tai muun postiyrityksen palveluksessa. Asiamiespostissa asiakaspalvelusta vastaa sen liikkeen tai yrityksen henkilöstö, jonka yhteydessä postitoimisto sijaitsee.


title: Asiamiesposti

text: Asiamiespostit ovat Suomessa yleistyneet pienissä kunnissa varsinkin vuoden 1991 toimipaikkauudistuksen jälkeen, kun Posti Group on sulkenut pieniä toimipaikkojaan. Ruotsissa Posten tarjoaa palveluitaan kuluttaja-asiakkaille ainoastaan asiamiesposteissa.


title: Otavan liikkuva ryhmä

text: Otavan liikkuva ryhmä on nimitys laajan tähtivirran ytimelle. Tässä liikkuvassa ryhmässä on monia melko kirkkaita tähtiä. Viisi Otavan seitsemästä tähdestä kuuluu liikkuvaan ryhmään. Tähtien liikkeet on mitattu valokuvauslevyistä ja spektroskoopilla.


title: Otavan liikkuva ryhmä

text: Liikkuvan ryhmän ytimessä on 14 tähteä noin 80 valovuoden päässä maasta. Tähdet etenevät kohti Jousimiehen tähtikuviossa olevaa kohdetta.


title: Otavan liikkuva ryhmä

text: Tunnetuimpa Otavan tähtivirran jäseniä ovat α CrB (Alphecca tai Gemma), β Aur, δ Aqr, γ Lep and β Ser. Siriuksen luultin pitkään kuuluvan tähän ryhmään, mutta vuonna 2003 mitattiin, että Sirius on liian nuori tähti Otavan tähtivirtaan. Otavan tähtivirta muodostui sumusta 500 miljoonaa vuotta sitten.


title: Otavan liikkuva ryhmä

text:
Joukon ydin sijoittuu 30x18 valovuoden kokoiseen palloon, ollen 75 valovuoden päässä. Vielä 40 miljoonaa vuotta sitten Aurinko ei ollut lähelläkään Otavan tähtivirtaa. Näiden tähtien spektreissä
havaitaan ylimäärä bariumia ja alimäärä kuparia.Tunnetuimmat Otavan liikkuvan ryhmän tähtivirtaan kuuluvat tähdet.


title: Vuorikide

text: Vuorikide eli vuorikristalli on läpinäkyvää, melko puhdasta kvartsia. Kyseessä ei siis ole kristalli, joka on amorfista lasia. Vuorikiteet ovat puikkomaisia, muodoltaan kuin obeliskeja ja kooltaan muutamia senttejä. Kiteet ovat yleensä toisiinsa kasvaneina kimppuina.


title: Vuorikide

text: Suomessa vuorikiteitä on muun muassa Pisanmäellä, jonka eräältä seinämältä niitä on kaivettu jo vuosisatoja.


title: Vuorikide

text: Vuorikidettä kutsutaan myös nimillä Alaskan timantti, Arkansasin timantti, Strassitimantti, Meksikolainen timantti ja Marmarosh timantti.


title: Vuorikide

text: Vuorikristallista on saanut nimensä myös kristallilasi. Kristallilasi on kuitenkin muiden lasilajien tavoin amorfista toisin kuin vuorikide, joka nimensä mukaisesti on kiteinen aine.


title: Jurisdiktio

text: Jurisdiktio nimitystä käytetään ortodoksisessa kirkossa määritteenä valtapiiristä tai kirkon toimialueesta. Jokin kansallinen tai paikallinen kirkko kuuluu yleensä jonkin autokefalisen kirkon jurisdiktioon eli valtapiiriin. Tällöin tämä ns. äitikirkko määrittelee kanonisessa suhteessa kaikki alaisensa kirkon kanoniset asiat, kuten esimerkiksi piispojen valinnat.


title: Jurisdiktio

text:
Suomen ortodoksinen kirkko kuuluu Ekumeenisen patriarkan alaisen Konstantinopolin ekumeenisen pariarkaatin jurisdiktioon.
Oikeustieteessä jurisdiktion merkitys on samankaltainen toimivallan ja lain raja. Eri jurisdiktioissa ovat voimassa eri lait ja oikeuskäytännöt. Jurisdiktiot voivat olla hierarkkisia, kuten alueellinen laki → valtiollinen laki → ylikansallinen laki.


title: Arhippa Perttunen

text: Arhippa Iivananpoika Perttunen (myös Arhip Ivanov Pertujev; 1762 Latvajärvi, Vienan Karjala – 7. joulukuuta 1841 Latvajärvi) oli vienankarjalainen runonlaulaja.


title: Arhippa Perttunen

text: Arhippa Perttunen eli Latvajärven kylässä, Vuokkiniemen piirissä Vienan Karjalassa. Elias Lönnrot meni tapaamaan häntä viidennellä keruumatkallaan vuonna 1834 ja kirjoitti runoja ylös kolmatta päivää. Lönnrot kirjasi Perttusen tiettävästi ilmiömäisestä ulkomuististaan laulamien runojen lisäksi muistiin myös hänen arkiaskareitaan. Muutoin Perttunen ei tehnyt runonkerääjiin sen kummempaa tuttavuutta. Häntä laulattivat myös muun muassa J. F. Cajan ja M. A. Castrén.


title: Arhippa Perttunen

text: Tapaamistaan Arhipan kanssa Lönnrot kuvailee seuraavin sanoin:


title: Arhippa Perttunen

text: On arvioitu, että "Kalevalan" Vienasta kerätyistä runoista peräti neljäsosa, noin 6 000 kalevalamittaista säettä, olisi peräisin Arhippa Perttuselta. Hän lauloi kolmanneksen "Kalevalan" runoista.


title: Arhippa Perttunen

text: Arhipalta Perttusen suvun taito periytyi hänen pojalleen Miihkali Perttuselle, joka myös oli erittäin arvostettu runonlaulaja.


title: Arhippa Perttunen

text: Kirjailija Pirkko Arhipan nimi tulee Arhippa Perttusesta.


title: QPM-241

text: QPM-241 on Wolfin–Rayetin tähti ja toiseksi kirkkain tähti Quintuplet-klusterissa Linnunradan keskuksessa. Tähden spektri on WN9/Ofpe, ja tähti sijaitsee Jousimiehen tähdistössä, Pistoolitähden lähettyvillä.


title: QPM-241

text: Tähden absoluuttinen magnitudi on −9,0 ja bolometrinen −11,9. Tähden kirkkaus vastaa 4,6 miljoonaa aurinkoa. Kohteen etäisyys on kuitenkin 7 700 parsekia eli noin 25 000 valovuotta, eikä se siksi loista kovin kirkkaana yötaivaalla.


title: M/T Exxon Valdez

text: M/T Exxon Valdez () oli San Diegossa rakennettu säiliöalus, jonka ensimmäinen omistaja oli Exxon. Se oli suuryhtiön suurin alus, kun se ajoi karille Alaskassa Prince William Soundissa. Aluksesta vuoti mereen yli 40 miljoonaa litraa raakaöljyä, mikä aiheutti merkittävän ympäristökatastrofin, jossa kuoli kymmeniätuhansia lintuja sekä satoja merisaukkoja ja kirjohylkeitä. Onnettomuus vaikutti huomattavan negatiivisesti alueen talouteen ja erityisesti ammattikalastukseen.


title: M/T Exxon Valdez

text: Onnettomuuden jälkeen "Exxon Valdez" ei enää pystynyt purjehtimaan Yhdysvalloissa, sillä maassa kirjoitettiin laki, joka kielsi yksirunkoiset säiliöalukset. "Exxon Valdez" vaihtoi tämän jälkeen nimeä useaan otteeseen, ja alus oli ensin käytössä Euroopassa, kunnes Euroopan unionikin kielsi vuonna 2002 yksirunkoiset alukset. Tämän jälkeen alus oli hetken käyttämättömänä, kunnes honkongilaisyritys teki siitä vuonna 2008 malminkuljetusaluksen. Lopulta alus myytiin vuonna 2012 intialaiselle romuttamolle.


title: M/T Exxon Valdez

text: "Exxon Valdez" luovutettiin Exxon Shipping Companylle 11. joulukuuta 1986. Sen rakennutti sandiegolainen National Steel and Shipbuilding Company, ja se oli suurin Yhdysvaltain länsirannikolla koskaan rakennettu alus. Se oli lisäksi ensimmäinen yrityksen Exxonille rakennuttamista kahdesta Alaska-luokan säiliölauksesta. "Exxon Valdez" rakennettiin Yhdysvaltain rannikkovartioston ja American Bureau of Shippingin hyväksymien ohjeiden perusteella. Exxon oli tuolloin Yhdysvaltain suurin öljy-yhtiö ja 125 miljoonaa dollaria maksanut "Exxon Valdez" sen laivaston suurin alus.


title: M/T Exxon Valdez

text: "Exxon Valdez" oli tyypillinen moderni säiliöalus, ja se oli rakennettu kokonaan hitsatusta teräksestä. Se oli noin 301 metriä pitkä ja 51 metriä leveä. Sen suurin syväys oli noin 20 metriä. Sen kuollut paino oli 214 861 tonnia ja uppouma 240 291 pitkää tonnia. "Exxon Valdez" luokiteltiin supertankkeriksi, sillä se pystyi kuljettmaan yli 100 000 tonnia nesteitä. Alukseen mahtui kaikkiaan 1 484 829 barrelia eli noin 235 miljoonaa litraa öljyä.


title: M/T Exxon Valdez

text: "Exxon Valdezin" 18 tankkia oli jaettu viiteen osastoon, jotka oli numeroitu yhdestä viiteen. Numerointi alkoi keulasta. Jokainen osasto koostui kolmesta osasta, paapuurin ja tyyrpuurin puolen tankeista ja keskitankista. Painolasti oli keulan yksittäisessä tankissa sekä kakkos- ja nelososaston reunatankeissa. Lisäksi vitososaston reunaosat oli jaettu kahteen osaan. Perällä olevat tankit olivat jätesäiliöitä.


title: M/T Exxon Valdez

text: "Exxon Valdezin" pääkoneena oli kahdeksansylinterinen Sulzerin 8-RTA-84-dieselmoottori. Koneen teho oli 31 650 hevosvoimaa, ja sen ansiosta aluksen nopeus oli 16,25 solmua.


title: M/T Exxon Valdez

text: "Exxon Valdez" oli vain kolme vuotta vanha, kun se ajoi 24. maaliskuuta 1989 karille Prince William Sound -lahdessa Alaskassa. Terävä riutta repäisi auki kahdeksan aluksen 16 säiliöstä, ja raakaöljyä alkoi suihkuta voimalla mereen. Aluksesta vuosi arvokkaaseen meriekosysteemiin yli 40 miljoonaa litraa raakaöljyä. Tutkijoiden arvioiden mukaan onnettomuuden välittömänä seurauksena kuoli 350 000–390 000 merilintua, 2 650 merisaukkoa ja 300 kirjohyljettä.


title: M/T Exxon Valdez

text: Se osa öljystä, joka ei ollut valunut mereen, saatiin siirrettyä toiseen säiliöalukseen 5. huhtikuuta mennessä. Tämän jälkeen alus hinattiin läheiseen saareen, missä se korjattiin purjehduskuntoon. Aluksen saatto San Diegoon, National Steel and Shipbuilding Companyn kuivatelakalle alkoi 23. kesäkuuta. Alus tarkastettiin telakalla elo-syyskuun vaihteessa. Tarkistuksissa havaittiin, että neljä ensimmäistä keskitankkia oli lähes kokonaan repeytynyt auki. Lisäksi viidennessä tankissa ja oikean kyljen tankeissa oli pahoja vuotokohtia. Vasemman kyljen tankit olivat säilyneet lähes ehjinä.


title: M/T Exxon Valdez

text: Lahtea on tutkittu myöhemmin useaan otteeseen, eikä lahden ekosysteemi ollut täysin palautunut vielä 2010-luvun alussakaan. Ympäristövaikutusten lisäksi onnettomuudella oli selvä vaikutus Alaskan talouteen, sillä ammatti- ja urheilukalastus kärsivät öljyvahingoista. Yhdysvalloissa säädettiin onnettomuuden jälkeen Oil Pollution Act -laki, joka tiukensi säiliöaluksia koskevia määräyksiä. Se muun muassa kielsi yksirunkoisten alusten käytön, ja kaikki yksirunkoiset alukset piti olla muutettu kaksirunkoiseksi tai otettu kokonaan pois käytöstä vuoteen 2015 mennessä.


title: M/T Exxon Valdez

text: Exxonia vastaan nostettiin vuonna 1994 ryhmäkanne, jonka ensimmäisen oikeudenkäynnin jälkeen yhtiö määrättiin maksamaan viisi miljardia dollaria kantajille. Lisäksi aluksen kapteeni Joseph Hazelwood, jonka alkoholin käyttöä tutkittiin oikeudenkäynnissä, todettiin osasyylliseksi onnettomuuteen. Juttu venyi kuitenkin pitkään, ja vasta korkeimman oikeuden päätöksen jälkeen Exxon maksoi 507,5 miljoonaan dollariin pudonneen korvaussumman.


title: M/T Exxon Valdez

text: Paha onnettomuus oli vienyt tietysti aluksen maineen, ja Exxon antoi sille uudeksi nimeksi "Exxon Mediterranean". Samalla alus siirrettiin operoimaan Euroopan satamiin, kun Yhdysvalloissa laki oli kieltänyt yksirunkoiset säiliöalukset. Alus tunnettiin nimellä "Exxon Mediterranean" vuoteen 1993, jolloin se nimettiin S/R "Mediterraneaniksi". Tuolla nimellä alus tunnettiin, kun se esiintyi Kevin Costnerin elokuvassa "Waterworld".


title: M/T Exxon Valdez

text: Euroopan unionikin kielsi yksirunkoiset alukset vuonna 2002, ja nimellä "Mediterranean" tunnettu alus siirrettiin Aasiaan. Se otettiin pois palveluksesta syyskuussa 2002. Alus myytiin vuonna 2008 hongkongilaiselle yritykselle, joka teki siitä malminkuljetusaluksen. Aluksen uusi nimi oli "Dong Fang Ocean", ja se purjehti Panaman lipun alla. Alus törmäsi vuonna 2010 rahtilaiva "Aaliin" Keltaisellamerellä. "Dong Fang Ocean" lävisti törmäyksessä yhden "Aalin" painolastitankin ja menetti itse ankkurinsa.


title: M/T Exxon Valdez

text: Alus, jonka nimi oli vaihtunut "Oriental Nicetyksi", myytiin vuonna 2012 intialaiselle Priya Blue Industries -romuttamolle 16 miljoonalla dollarilla. Yritys oli saanut huonoa mainetta vuonna 2006, kun se oli hajottanut "Blue Lady" -nimisen aluksen, vaikka se oli tiennyt aluksen sisältävän asbestia. Ympäristöaktivistit väittivät, että myös "Oriental Nicety" sisälsi asbestia ja PCB-yhdisteitä. Heinäkuussa 2012 intialainen oikeusistuin päätti, että alus voidaan purkaa. Se kuljetettiin Intiassa Alangissa sijaitsevalle maailman suurimmalle laivojen romuttamolle. Seuraavassa kuussa arvioitiin, että aluksen hajottamiseen menisi 500-henkiseltä työryhmältä noin neljä kuukautta.


title: Acid house

text: Acid house (usein pelkkä acid) on Chicagossa 1980-luvun puolivälissä syntynyt housemusiikin alalaji. Sille ovat tyypillistä vahva toisto, perinteisestä, "sielukkaasta" housesta poikkeava, varsin futuristinen ja konemainen äänimaailma sekä perinteisten lauluosuuksien puute (laulun sijasta saatetaan käyttää vaikka samplattua puhetta).


title: Acid house

text: Acid house yhdistetään erityisesti Roland TB-303 -bassosyntetisaattorilla tuotettuun ääneen (tosin muitakin syntetisaattoreita on tyylilajin piirissä käytetty). Acidissa laitetta käytetään "väärin", ei bassokitaran jäljittelemiseen vaan itsenäisenä soittimena säätelemällä muun muassa syntetisaattorin resonanssi- ja cutoff-parametreja. Näin aikaansaatavaa ääntä voisi kuvailla vaikka eräänlaiseksi pulputukseksi tai narinaksi Suomessa puhutaankin toisinaan "narinasta", kun tarkoitetaan acid housea tai muuta vahvasti TB-303 -vaikutteista musiikkia.


title: Acid house

text: Acid housen kukoistuskausi oli 1980-luvun loppupuolella, jolloin se oli hyvin suosittua erityisesti Isossa-Britanniassa, vaikuttaen vahvasti muun muassa ravekulttuurin syntyyn. Musiikillisesti tyyli on innoittanut monia elektronisen tanssimusiikin alalajeja (esimerkiksi trancea) ja jossain määrin myös valtavirran popmusiikkia.


title: Acid house

text: 1990-luvun alkupuolella acid housen suosio alkoi hiipua. TB-303 vaikutti kuitenkin edelleen elektroniseen tanssimusiikkiin. Vuosikymmenen aikana syntyivät muun muassa käsitteet acid techno ja acid trance, joilla tarkoitetaan 303:lle tyypillisiä bassokuvioita ja äänimaailmaa käyttäviä tekno- ja trance-tyylilajeja.


title: Acid house

text: Vuonna 1993 Hardfloor teki "TB Resuscitation" -levyn, jota monet pitävät vedenjakajana acid housen ja acid-teknon välillä. Jälkimmäinen on "vain" teknoa, joka käyttää 303:sta.


title: Acid house

text: Joskus käytetään myös termiä acid trance, joka viittaa acid-tyylisiä bassokuvioita käyttävään tranceen. Esimerkiksi brittiläisen Solar Questin voi katsoa kuuluvan tähän tyylilajiin.


title: Acid house

text: "Perinteistä" acid housea on tehty myös 1990- ja 2000-luvuilla. Sellaista on tuottanut muun muassa yhdysvaltalainen Josh Wink.


title: Acid house

text: Termin "acid house" (kirjaimellisesti käännettynä "happotalo", "happo-house") alkuperästä on esitetty erilaisia teorioita. Monet arvelevat sen viittaavan TB-303:n äänimaailmaan, kun taas toiset yhdistävät sen päihteisiin (erityisesti 1980-luvulla suosittuun ekstaasiin).


title: Acid house

text: Muun muassa kanadalaiselle La Presselle töitä tehnyt lehtimies Philippe Renaud on kirjoittanut, että termi "acid house" keksittiin Chicagossa vuonna 1987 kuvaamaan Roland 303 -bassokoneen ääntä. Hänen mukaansa laitetta kuultiin ensimmäisen kerran merkittävässä määrin Phuturen "Acid Traxilla" samana vuonna.


title: Acid house

text: Erään teorian mukaan acid-sanalla saatettaisiin viitata myös samplaamiseen.


title: Elia (profeetta)

text: Profeetta Elia (hepr. אֱלִיָּהוּ, "Elijahu", "Jumalani on Jah") eli pyhä "profeetta Elia Tisbeläinen" on sekä Vanhassa että Uudessa testamentissa ja Jeesuksen ajan juutalaisuudessa Mooseksen jälkeen ja hänen rinnallaan tärkein ja arvostetuin profeetta. Elia eli 800-luvulla eaa. Pohjois-Israelissa Gileadin Tisbessä. Elia vastusti epäjumalanpalvelusta ja sai kuningatar Isebelin ja Israelin kuninkaan Ahabin vihat niskoilleen. Kun kuningatar yritti surmauttaa hänet, hän nousi taivaaseen tulisissa vaunuissa.


title: Elia (profeetta)

text: Elian nimi esiintyy Uuden testamentin vanhassa suomennoksessa muodossa "Elias". Suomessa ortodoksisessa kirkossa hänestä käytetään myös karjalaista nimeä Ilja.


title: Elia (profeetta)

text: Vanhan testamentin profeettakirjojen joukossa ei ole Elian kirjaa. Hänestä kerrotaan pääasiassa Ensimmäisen kuningasten kirjan 17. -21. sekä toisen kuningasten kirjan kahdessa ensimmäisessä luvussa. Hänen kerrotaan myös tehneen useita ihmeitä.


title: Elia (profeetta)

text: Näiden kirjojen mukaan Elia oli tisbelinen, Gileadiin asettunut siirtolainen. Ensimmäisen kerran hänet mainitaan, kun hän ennusti kuningas Ahabille, että Israeliin on tulossa useita vuosia kestävä kuivuus. Niin myös tapahtui.


title: Elia (profeetta)

text: Lausuttuaan tämän ennustuksen Elia vetäytyi Herran käskystä Keritin purolle. Siellä tapahtui sellainen ihme, että häntä ruokkivat korpit aamuin ja illoin.. Mutta koska pitkään aikaan ei ollut satanut, puro kuivui.. Silloin Elia lähti Sarpatiin, Sidonin alueelle, erään lesken luo. Vaikka ruoka aluksi oli vähissä, sitä syntyi ihmeellisellä tavalla lisää eikä se loppunut. Lesken poika sairastui ja lopulta kuoli, mutta Elia herätti hänet henkiin.


title: Elia (profeetta)

text: Kolmantena vuotena tämän jälkeen Elia palasi Herran käskystä kuningas Ahabin luo. Kuivuuden vuoksi maassa vallitsi tuolloin ankara nälänhätä. Elia haastoi Ahabin sekä Baalin ja Astarten profeetat voimainmittelöön, joka suoritettiin Karmelin vuorella. Baalin profeetat yrittivät saada jumalansa sytyttämään uhraamansa vasikka tuleen, mutta eivät onnistuneet, kun taas Elian rukoillessa tuli syttyi. Kun paikalle kokoontunut kansa näki tämän, kaikki hämmästyivät ja tunnustivat Elian voittaneen. Elia otti Baalin profeetat kiinni ja tappoi heidät. Pian tämän jälkeen seudulla alkoi ensimmäisen kerran vuosiin sataa.


title: Elia (profeetta)

text: Kun Ahab kertoi Iisebelille, mitä oli tapahtunut, tämä lähetti Elian luo sanansaattajan, joka ilmoitti, että Iisebel aikoi tappaa hänet. Elia kuitenkin pakeni Hoorebin vuorelle.. Nähtyään jumalallisen ilmestyksen hän voiteli Elisan seuraajakseen profeettana.


title: Elia (profeetta)

text: Myöhemmin Elia kuitenkin vielä palasi Ahabin luo ja uhkasi, että koska tämä oli tehnyt pahaa, Herra oli hävittävä hänen kaikki miespuoliset jälkeläisensä ja että koirat tulisivat syömään Iisebelin. Nyt Ahab nöyrtyi katumukseen.


title: Elia (profeetta)

text: Toisen Kuningasten kirjan mukaan Elia nousi lopulta taivaaseen tulisissa vaunuissa. Hänen vaatteensa putosi, ja Elisa otti sen haltuunsa.


title: Elia (profeetta)

text: Mainintoja profeetta Eliasta on Raamatussa muuallakin. Malakian kirjassa ennustetaan, että ennen Messiaan tuloa Jumala lähettää profeetta Elian takaisin maan päälle. Uudessa testamentissa tämän tulkitaan tarkoittavan Johannes Kastajaa.


title: Elia (profeetta)

text: Jeesus viittasi eräässä puheessaan Elian ennustamaan kuivuuteen ja nälänhätään, ja se mainitaan myös Jaakobin kirjeessä.


title: HDE 319718

text: HDE 319718 on Skorpionin tähdistössä sijaitseva kolmen tähden muodostama järjestelmä. Se kuuluu emissiosumu NGC 6357:n keskellä sijaitsevaan Pismis 24 -tähtijoukkoon.


title: HDE 319718

text: Ennen vuotta 2006 tähteä pidettiin yhtenä Linnunradan suurimassaisimmista tähdistä, ja sen massaksi arvioitiin noin 200–300 Auringon massaa. Hubble-teleskoopin havaintojen perusteella sen tiedetään nykyisin koostuvan yksittäisestä Pismis 24-1SW:stä sekä ratkaisemattomasta spektroskooppisesta kaksoistähdestä Pismis 24-1NE:stä. Sekä Pismis 24-1SW:n ja Pismis 24-1NE:n massoiksi arvellaan noin 100 auringon massaa.


title: Aleksei Jašin

text: Aleksei Valerjevitš Jašin (translitteroidaan usein myös Jashin tai Yashin, , s. 5. marraskuuta 1973 Sverdlovsk, Neuvostoliitto) on venäläinen entinen jääkiekkoilija, pelipaikaltaan keskushyökkääjä.


title: Aleksei Jašin

text: Ottawa Senators varasi Jašinin NHL:ään numerolla kaksi ensimmäisellä kierroksella. Hän oli nykyisen Senatorsin historian ensimmäinen varaus. Jašin pelasi vielä kauden 1992–1993 Moskovan Dynamossa, jossa oli pelannut myös kauden 1991–1992. Hän oli voittamassa vuonna 1992 n ja vuonna 1993 Kansainvälisen liigan mestaruutta. Hän aloitti NHL-uransa kaudella 1993–1994 samaan aikaan Senatorsin toisen nuoren lupauksen Alexandre Daiglen kanssa. Hän teki tulokaskaudellaan 79 tehopistettä (30 maalia ja 49 syöttöä), eniten joukkueensa pelaajista.


title: Aleksei Jašin

text: Jašin oli seuraavinakin vuosina joukkueensa johtava pelaaja. Hän oli Senatorsin paras pistemies tulokaskautensa lisäksi kausina , , , ja . Kaudella 1995–1996 hän kävi läpi ensimmäisen sopimuskiistansa Senatorsin kanssa. Hän oli sivussa NHL:stä alkukauden ja pelasi muutaman ottelun TsSKA Moskovassa Venäjällä. Kiista ratkesi vuoden 1995 lopussa.


title: Aleksei Jašin

text: Jašin oli tärkeässä roolissa vuonna 1997, kun Senators pääsi ensimmäistä kertaa NHL:n pudotuspeleihin, ja vuonna 1998, kun seura pääsi pudotuspelien toiselle kierrokselle voitettuaan ensimmäisellä kierroksella itäisen konferenssin runkosarjavoittajan New Jersey Devilsin. Hän teki Devilsiä vastaan pelatussa pudotuspelisarjassa muun muassa sarjan kolmannen ottelun ratkaisseen 2–1-jatkoaikamaalin ja 1–0-maalin sarjan voiton ratkaisseessa, lukemin 3–1 päättyneessä seitsemännessä ottelussa.


title: Aleksei Jašin

text: Jašinista tuli vuonna 1998 ensimmäinen vakituisesti NHL-joukkueen kapteenina toiminut venäläinen, kun hänestä tuli Senatorsin kapteeni Randy Cunneyworthin siirryttyä Buffalo Sabresiin. Ensimmäinen, ja loppujen lopuksi ainoa kausi Senatorsin kapteenina, kausi 1998–1999, oli pisteiden valossa hänen NHL-uransa paras, kun hän teki 94 tehopistettä, 44 maalia ja 50 syöttöpistettä 82 runkosarjaottelussa. Hän jakoi NHL:n maalipörssin toisen sijan Tony Amonten ja Jaromír Jágrin kanssa ja sijoittui toiseksi äänestyksessä NHL:n arvokkaimmalle pelaajalle jaettavan Hart Memorial Trophyn saajasta.


title: Aleksei Jašin

text: Jašin kävi läpi toisen vaikean sopimuskiistansa NHL-kaudella 1999–2000. Hän oli pelaamatta koko kauden, vaikka hänen aiemmin solmimaansa sopimusta oli jäljellä vielä vuosi. Kiista päättyi lopulta Senatorsin eduksi ja Jašin joutui pelaamaan Senatorsissa vielä kauden 2000–2001. Vuonna 1998 Jašin oli luvannut lahjoittaa miljoona dollaria Ottawassa sijaitsevalle National Arts Centrelle, mikä olisi ollut sen historian suurin lahjoitus. Hän kuitenkin pyörsi myöhemmin lupauksensa.


title: Aleksei Jašin

text: Kesäkuussa 2001 Senators myi Jašinin pelaajaoikeudet New York Islandersille vaihdossa Zdeno Cháraan, Bill Muckaltiin ja saman vuoden varaustilaisuuden ensimmäisen kierroksen toiseen varausvuoroon, jonka Senators käytti Jason Spezzaan. Islanders teki Jašinin kanssa kymmenvuotisen, 87,5 miljoonan dollarin arvoisen sopimuksen. Vuonna 2005, NHL:n uuden työehtosopimuksen myötä, hänen palkastaan leikattiin 24 prosenttia.


title: Aleksei Jašin

text: Jašin edusti Islandersia lopulta viiden kauden ajan, kaudesta 2001–2002 kauteen 2006–2007. Kaudella 2004–2005, , hän pelasi Lokomotiv Jaroslavlissa Venäjän jääkiekon superliigassa. Jašin oli kausina 2001–2002 ja Islandersin paras pisteidentekijä ja kaudella 2005–2006 hän ja Miroslav Šatan tekivät yhtä monta tehopistettä. Vuonna 2005, kun Michael Peca siirtyi Edmonton Oilersiin, Jašin nimettiin Islandersin uudeksi kapteeniksi.


title: Aleksei Jašin

text: Kesäkuussa 2007 Islanders purki Jašinin sopimuksen neljä vuotta ennen sen päättymistä. Korvauksena purkamisesta seura maksoi hänelle 17,63 miljoonaa Yhdysvaltain dollaria. Jašin pelasi NHL-urallaan 850 runkosarjaottelua, joissa hän teki 781 tehopistettä, 337 maalia ja 444 syöttöpistettä, ja 48 pudotuspeliottelua, joissa hän teki 27 tehopistettä, 11 maalia ja 16 syöttöpistettä. Hänet nimettiin kerran, vuonna 1999, ja hän pelasi kolmesti, vuosina 1994, 1999 ja 2002, ssa.


title: Aleksei Jašin

text: Jašin allekirjoitti heinäkuussa 2007 sopimuksen venäläisseura Lokomotiv Jaroslavliin. Hän oli voittamassa vuonna 2008 superliigan hopeaa. Kausi 2008–2009 oli ensimmäinen KHL-kausi. Jašin pelasi kauden aikana . Jaroslavl eteni kauden aikana myös KHL:n finaaleihin, mutta hävisi niissä Ak Bars Kazanille. Hän oli molempina kausina joukkueensa paras pistemies.


title: Aleksei Jašin

text: Jašin siirtyi kaudeksi 2009–2010 SKA Pietariin. Hän teki kaudella 2009–2010 64 tehopistettä, 18 maalia ja 46 syöttöpistettä, 56 ottelussa ja sijoittui KHL:n pistepörssissä kolmanneksi Sergei Mozjakinin ja joukkuetoveri Maksim Sušinskin jälkeen. Seuraavalla kaudella hän pelasi 52 ottelua tehopistein 15+18=33.


title: Aleksei Jašin

text: Kauden 2011–2012 alussa Jašin siirtyi TsSKA Moskovaan. Kausi jäi hänen pelaajauransa viimeiseksi. Joulukuussa 2012 hänet nimitettiin Venäjän naisten jääkiekkomaajoukkueen general manageriksi.


title: Aleksei Jašin

text: Jašin edusti Venäjää vuosien 1996 ja 2004 jääkiekon maailmancupeissa, kolmissa talviolympialaisissa, Naganossa 1998, Salt Lake Cityssä 2002 ja Torinossa 2006, ja yhdeksissä jääkiekon maailmanmestaruuskilpailuissa. Hän sai kaksi olympiamitalia, hopeaa 1998 ja pronssia 2002, ja kaksi MM-mitalia, kultaa 1993 ja pronssia 2005.


title: Aleksei Jašin

text: Jašin on seurustellut pitkään supermalli Carol Altin kanssa. Heillä ei ole yhteisiä lapsia.


title: Emäspari

text: Emäspari on kaksoiskierteisen nukleiinihapon vastakkaisten emästen muodostama pari. DNA-pätkien pituudet ilmoitetaan usein emäspareina (bp = ) tai kiloemäspareina (kbp = ).


title: Emäspari

text: Deoksiribonukleiinihappo (DNA) koostuu neljästä emäksestä: adeniini A, sytosiini C, guaniini G, ja tymiini T. DNA-kaksoiskierteessä näistä emäksistä vastakkain eli pareina ovat aina A ja T, sekä C ja G. Tätä kutsutaan emäsparisäännöksi.


title: Emäspari

text: Ribonukleiinihappo (RNA), toisin kuin DNA, esiintyy yleensä yksinauhaisena, jolloin emäkset eivät ole pariutuneina. Myös RNA voi kuitenkin pariutua RNA:n tai DNA:n kanssa, mikäli siinä on sopivat vastinemäkset. RNA:n emäkset ovat muuten samat kuin DNA:n, mutta RNA:ssa tymiinin korvaa urasiili U, joka on sytosiinin ja tymiinin tavoin pyrimidiini. Urasiili pariutuu adeniinin kanssa kuten tymiinikin. Käytännössä RNA huolehtii tavallisesti solun proteiinituotannosta, DNA taas on ratkaisevassa asemassa solunjakautumisessa ja lisääntymisessä.


title: Emäspari

text: Emäspari pysyy yhdessä vetyjen vuorovaikutuksesta muodostuvien vetysidosten avulla. Emäsparien väliset vetysidokset ovat yksi tekijä, joka pitää DNA-kaksoiskierteen koossa. G-C -emäsparilla on kolme vetysidosta, mikä tekee sitä pysyvämmän parin kuin A-T -pari, jolla on vain kaksi vetysidosta. Käytännössä tämä näkyy siinä, että runsaasti A-T -pareja sisältävän DNA-pätkän kaksoiskierre aukeaa alemmassa lämpötilassa kuin runsaammin G-C -pareja sisältävä DNA.


title: Emäspari

text: Pariutuminen vain tietyn vastinemäksen kanssa johtuu emästen kemiallisesta rakenteesta. A ja G ovat isompia puriineja, kun taas niiden vastinemäkset, T ja C, ovat pienempiä pyrimidiinejä. Vastinemästen vetyjen sijainti on ideaali vetysidosten muodostumisen kannalta. A ja G ovat rakenteeltaan liian isoja pariutumaan keskenään DNA-kaksoiskierteessä. Niiden vetyjen väliset etäisyydet eivät olisi optimaaliset vetysidosten muodostumiselle. T ja C ovat taas liian pienikokoisia pariutumaan keskenään.


title: Emäspari

text: Joskus DNA:n kahdentuessa emäksen kohdalle laitetaankin väärä emäs. Solussa on kuitenkin proteiineja, jotka kykenevät tunnistamaan tällaiset mutaatiot ja korjaamaan ne. Joskus emäs muuttuu toiseksi spontaanisti muulloinkin kuin DNA:n kahdentuessa. Myös tällöin DNA:n korjauskoneisto pystyy usein tunnistamaan mutatoituneen alueen. Joskus näin ei kuitenkaan tapahdu, ja virheellisen emäksen parikin muuttuu vastaamaan virheellistä emästä. Tällöin mutaatiosta tulee pysyvä. Hyvin tyypillinen mutaatio on sytosiinin muuttuminen urasiiliksi. Tällöin saattaa käydä niin, että vastinemäspari (sytosiinilla siis G), muutetaankin urasiilin vastinpariksi A, ja lopulta urasiili muutetaan tymiiniksi. Tällöin on tapahtunut mutaatio emäsparista C-G emäspariksi A-T.


title: HD 93129

text: HD 93129 on eräs tunnetun Linnunradan kirkkaimmista tähdistä. Tähti on kaksoistähti, ja HD 93129A on kirkkaudeltaan erään arvion mukaan 2,5 miljoonaa aurinkoa, ja tämän arvion mukaan tähden bolometrinen absoluuttinen kirkkaus on -11,3. Tähden massa on 120 Auringon massaa ja sen pintalämpötila 52 000 K. Tähti sijaitsee joukossa Trumpler 14/16, joka saattaa olla 7 000, ehkä jopa 13 000, valovuoden päässä. Koko tähtijärjestelmän kirkkaus on -7,5, bolometrinen kirkkaus -12,1 ja kirkkaus 5,5 miljoonaa aurinkoa, jos järjestelmä on 12 000 valovuoden päässä. Tähden ikä on arviolta 0,9 miljoonaa vuotta.


title: HD 93129

text: HD 93129A on eräs kirkkaimmista tunnetuista tähdistä. Tähti sijaitsee Eta Carinaen lähettyvillä Kölin tähdistössä eteläisellä tähtitaivaalla, joka ei näy Suomessa. Tähti on kaksoistähti, jonka komponenttien etäisyys on 8 000 AU ja kiertoaika yli 50 000 vuotta. Tähden ikä on alle 2 miljoonaa vuotta ja etäisyys yli 7 500 valovuotta.


title: R136a

text: R136a on Suuressa Magellanin pilvessä sijaitsevan tähtijoukon R136 eli HD 38268 nimisen suuren tähtijoukon ydin, jossa on tiiviisti tähtiä. Tätä tiivistä ydintä luultiin aluksi suureksi tähdeksi. Tähtijoukkoa Radcliffe R136 ympäröi HII-alue Tarantellasumu. Tähtijoukkoluokitukseltaan R136a on OB-assosiaatio, jonka tähtien ikä on 2–3 miljoonaa vuotta.


title: R136a

text:
Tähtijoukon kirkkaimmat tähdet ovat R136a1, R136a2 ja R136a3 ja spektriluokka näille kaikille on O3. Näiden tähtien pintalämpötilat ovat 46 000–40 000 K ja massat ehkä 37–76 Auringon massaa. Kirkkain on suunnilleen 100 Auringon massaa.
R136a1 on massaltaan 265 Auringon massaa.


title: Nikke Pärmi

text: Nikke Pärmi (alkujaan "Nikolai Pärmini", 9. toukokuuta 1887 Alahärmä – 17. lokakuuta 1957 Kuopio) oli jääkärieverstiluutnantti ja suojeluskuntaupseeri. Tunnetuksi Pärmi tuli toimiessaan vangeista kootun "Erillinen Pataljoona 21":n komentajana jatkosodassa.


title: Nikke Pärmi

text: Pärmi syntyi Alahärmän Vakkurin kylässä. Hänen vanhempansa olivat itsellinen talonpoika Jaakko Juhonpoika Pärmini (ent. Kukkola) ja Kaisa Kaapontytär Lahti (o.s. Stråka). Vuosisadan alussa Pärminien sukunimi lyhennettiin muotoon Pärmi. Nikke Pärmi vihittiin avioliittoon vuonna 1921 Anni Petronella Lönngrenin kanssa ja heille syntyi tytär vuonna 1923. Myös Pärmin veli, sisällissodassa 1918 kaatunut Johannes Pärmi oli jääkäri.


title: Nikke Pärmi

text: Pärmi kävi isänsä johtamaa kiertokoulua. Railakasta elämää viettänyt nuorukainen joutui vankilaan maaliskuussa 1906, kun hänelle langetettiin Härmän käräjillä 10 päivän tuomio juopumuksesta, ampumisesta, meluamisesta ja hurjasta ajosta. Pärmi istui rangaistuksensa Vaasan vankilassa. Vapauduttuaan Pärmi puukotti saman vuoden joulukuussa miehen hengiltä, ja sai kolmen vuoden vankilatuomion "taposta ilman tappamisen aikomusta". Rangaistuksensa Pärmi kärsi jälleen Vaasan vankilassa.Ahtiainen 2005: 19–23


title: Nikke Pärmi

text: Vapauduttuaan vankilasta Pärmi suoritti kansakoulun ja sai päästötodistuksen 25-vuotiaana vuonna 1913. Seuraavana vuonna hän suoritti Vaasassa Suomen kauppakoulujen 1. luokan oppikurssia vastaavan liikemies- ja kirjanpitokurssin. Myöhemmin hän suoritti yksityisesti viidennen luokan Hämeenlinnan suomalaisessa yhteiskoulussa vuonna 1923 ja sai keskikoulun päästötodistuksen.


title: Nikke Pärmi

text: Sotilasurallaan Pärmi kävi Haminan taistelukoulun vuonna 1918 ja taktiikan soveltamiskurssin Suojeluskuntain päällystökoulussa vuonna 1927 sekä taistelukoulun komppanianpäällikkökurssin vuonna 1929.


title: Nikke Pärmi

text: Pärmi työskenteli työnjohtajana Kimon ruukilla ja vöyriläisen Helläsin puutavaraliikkeen metsä- ja uittotöissä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 11. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja rannikkoasemissa Riianlahdella sekä talvitaisteluihin Aa-joella.


title: Nikke Pärmi

text: Pärmi kirjoitti palvelussopimuksen Saksassa 11. helmikuuta 1918 ja hänet kiinnitettiin Suomen valkoiseen armeijaan vänrikin vakanssilla. Suomeen hän palasi takaisin 25. helmikuuta 1918 jääkärien pääjoukon mukana Vaasaan. Vaasassa hänet komennettiin Suomen sisällissotaan Valkoiseen armeijaan joukkueenjohtajaksi 1. jääkärirykmentin 1. jääkäripataljoonan 2. komppaniaan. Hän otti osaa joukkueenjohtajana sisällissodan taisteluihin Lempäälässä, Säiniöllä ja Viipurissa.


title: Nikke Pärmi

text: Sisällissodan jälkeen Pärmi määrättiin aluksi joukkueenjohtajaksi armeijan uudelleenjärjestelyn yhteydessä muodostettuun Kaartin jääkäripataljoonaan, josta hänet siirrettiin elokuussa 1918 alkaen täydennyskomppanian päälliköksi ja lokakuussa 1918 alkaen aliupseerikoulun johtajaksi, sekä heinäkuussa 1919 jääkäriprikaatin polkupyöräosastoon.


title: Nikke Pärmi

text: Pärmi oli touko-elokuussa 1920 komennettuna Helsingin paikallispataljoonan työkomppanian päälliköksi.


title: Nikke Pärmi

text: Toukokuusta 1921 alkaen Pärmi toimi Kajaanin sissipataljoonan 2. komppanian päällikkönä. Toukokuussa 1923 hänet siirrettiin komppanianpäälliköksi Pohjanmaan jääkäripataljoonaan, ja syyskuussa 1933 edelleen Pohjois-Savon rykmenttiin 6. komppanian päälliköksi. Rykmentti tunnettiin myöhemmin nimellä Pohjan rykmentti. Rykmentissä hänet määrättiin toukokuun alusta 1936 alkaen pataljoonankomentajan apulaiseksi.


title: Nikke Pärmi

text: Pärmi erosi armeijasta täytettyään 50 vuotta ja siirtyi eläkkeelle eroamisiän perusteella 9. toukokuuta 1937. Sotilasuraansa Pärmi ei lopettanut kokonaan armeijasta eronsa jälkeen, vaan liittyi Suojeluskuntajärjestöön, jossa hänet sijoitettiin paikallispäälliköksi Kuopion suojeluskuntaan. Tässä tehtävässä hän palveli aina talvisotaan saakka.


title: Nikke Pärmi

text: Talvisodan aikana Pärmi toimi Pohjolan suojeluskuntapiirin komentajana, mitä tehtävää hän jatkoi myös välirauhan aikana, kunnes hänet siirrettiin takaisin paikallispäälliköksi Kuopion suojeluskuntaan. Jatkosodan puhjettua Pärmi siirrettiin komentajaksi Pohjois-Savon suojeluskuntapiiriin, kunnes hänet siirrettiin rintamalle 28. elokuuta 1941.


title: Nikke Pärmi

text: Jatkosodan aikana taistelujoukkoja päätettiin täydentää vapaaehtoisilla kriminaalivangeilla ja turvasäilöstä rintamalle määrätyillä miehillä. Pärmi määrättiin 28. elokuuta 1941 vangeista koottavan Erillinen Pataljoona 21:n komentajaksi (Osasto Pärmi, Pataljoona tunnettiin ajalla 22. lokakuuta – 6. joulukuuta 1941 nimellä Jalkaväkirykmentti 26:n 3. pataljoona). Pataljoonaan saatiin noin 550 vapaaehtoista rangaistusvankia Sukevan ja Pelson vankiloista. Lisäksi otettiin Köyliön vankileiriltä 288 turvasäilöön poliittisten mielipiteidensä vuoksi määrättyä miestä. Joukossa oli 25 entistä punakaartin upseeria.


title: Nikke Pärmi

text: Pataljoonan komentajana hän suoritti vuonna 1941 loppusyksystä hyökkäyksen Tšopinan kylää vastaan. Kylän valtaukseen johtanut hyökkäys noterattiin myös päämajassa, josta Mannerheim lähetti pataljoonalle kiitos- ja tunnustussähkeen 3. marraskuuta 1941.


title: Nikke Pärmi

text: Seitsemän turvasäilöläistä karkasi jo Riihimäen asemalla matkalla rintamalle, yksi heistä oli myöhempi sisäministeri Yrjö Leino. Kun rintamalla jo ensimmäisen viikon aikana 80 miestä loikkasi vihollisen puolelle tai muuten karkasi, vietiin loput turvasäilöläiset vankileirille ja pataljoonaan jätettiin ainoastaan rangaistusvankeja. Rangaistusvangit osoittautuivat luotettaviksi sotilaiksi, ja myöhemmin yksikkö sai kutsumanimet "Musta Nuoli" ja "Pärmin pirut".


title: Nikke Pärmi

text: Pärmi johdatti pataljoonansa taisteluihin Onkamusjärvellä, Vuohtojärvellä, Vansjärvellä, Salmissa, Lintujärvellä, Porajärvellä, Pälkjärvellä, Semsjärvellä, Kumsassa, Plakkovaaralla, Ahvenjärvellä, Tšopinassa, Ristijärvellä ja Karhumäellä sekä Stalinin-kanavalla. Vuonna 1942 hänet siirrettiin rintamapalvelukseen yli-ikäisenä pois rintamajoukoista Jalkaväenkoulutuskeskus 16:een, josta hänet siirrettiin vielä samana vuonna paikallispäälliköksi hänelle jo tutuksi tulleeseen Kuopion suojeluskuntaan, missä hän palvelikin sodan loppuun saakka.


title: Nikke Pärmi

text: Sotien jälkeen Pärmi siirtyi isännöitsijäksi Oy Savon Vaneri- ja Kuitulevytehtaalle, missä hän työskenteli vuoteen 1947 saakka. Pärmi kuoli Kuopiossa vuonna 1957. Hänet haudattiin Alahärmään.


title: Nikke Pärmi

text: Pärmi on kerännyt mainetta myös lausahduksillaan ja erikoisella puhetavallaan: Hän äänsi t-äänteet lähes d-äänteinä; tästä on säilynyt muistona jälkipolville hänen usein käyttämänsä, myöhemmin usein lainattu lausahdus ""duoda, duoda"". Hän myös käytti itse keksimiään "sivistyssanoja". Kaskuna kerrotaan hänen esimerkiksi todenneen juuri vankilasta hänen yksikköönsä tulleelle, taposta tuomitulle miehelle: ""Duoda, duoda, jaa eddä daposda duomiddu. Sehän on erinomainen ansiolueddelo, juuri ammaddimiehiä sodassa darvidaan.""


title: Nikke Pärmi

text: Pärmi toimi Pohjanmaan Jääkäripataljoonan kunnianeuvoston puheenjohtajana vuonna 1924 ja jäsenenä vuosina 1925–1927 sekä Kuopion Rintamamiesyhdistyksen puheenjohtajana vuosina 1937–1938. Kuopion kaupungin verolautakunnan jäsenenä hän toimi vuosina 1937–1939. Pärmi toimi myös Kuopion Aseveliyhdistyksen puheenjohtajana vuosina 1940–1943 sekä Kuopion sotaorpotyövaliokunnan varapuheenjohtajana vuosina 1941–1945 ja puheenjohtajana vuosina 1945–1957.


title: Saint-Louis (Senegal)

text: Saint-Louis (wolofiksi Ndar) on Dakarin jälkeen Senegalin tärkein satamakaupunki, ja sen asukasluku oli 226 849 vuonna 2016. Senegaljoki laskee Saint-Louisin kohdalla Atlantin valtamereen.


title: Saint-Louis (Senegal)

text: Saint-Louis sijaitsee Senegalin luoteisosassa, Senegaljoen suistossa, lähellä Mauritanian rajaa. Kaupungissa on merkittävä kalasatama ja tori.


title: Saint-Louis (Senegal)

text: Kaupungin perustivat ranskalaiset vuonna 1659 orja- ja arabikumikauppaa varten.


title: Saint-Louis (Senegal)

text: Vuonna 2000 Saint-Louisin keskustasaari nimitettiin UNESCOn maailmanperintökohteeksi.


title: Play-Yan

text: Play-Yan on Nintendon julkaisema mediasoitin kasetti (ns sovitin) Game Boy Advance, Game Boy Advance SP, Game Boy Micro ja Nintendo DS -käsikonsoleille. Mediasoitin toistaa musiikkia, sekä videoleikkeitä SD-muistikorteilta.


title: Play-Yan

text: Play-Yan suunniteltiin alun perin eritoten Game Boy Advance, sekä Game Boy Advance SP -käsikonsoleille, mutta se on täysin yhteensopiva myös Game Boy Micro ja Nintendo DS -käsikonsoleiden kanssa.


title: Play-Yan

text:
Play-Yan tukee minipelejä, joita käyttäjät voivat ladata erillisestä Nintendon palvelusta.
Myöhemmin Play-Yan kasetista on julkaistu paranneltu versio: Play-Yan Micro.Äänen pakkaus: MP3 (MPEG1 Layer-3)


title: Play-Yan

text:
Videon pakkaus: ASF (G.726, MPEG-4 video)
"Ao. tuki saadaan päivittämällä laitteen ohjelmisto (kts Linkit)."


title: Play-Yan

text: Videon pakkaus: MP4 (H.264, MPEG-4 video)


title: Play-Yan

text: Play-Yan on poistunut myynnistä, koska laitteesta on julkaistu uusi versio Play-Yan Micro.


title: Play-Yan

text: Play-Yan kasetin saa päivitettyä tukemaan .MP4 (MPEG-4) tiedostoja päivittämällä ohjelmiston. Ohjelmistopäivityksen yhteydessä poistuu tuki erikseen ladattaville minipeleille.


title: OB-assosiaatio

text:
OB-assosiaatio on nuori, juuri syntynyt, hajaantumassa oleva tähtijoukko, joka on niin pieni, ettei se pysy koossa tähtien keskinäisen painovoiman ansiosta. OB-assosiaatio on tähtien syntyalue. OB-assosiaatioissa on nuoria, massiivisia, kirkkaita kuumia sinisiä O ja B spektriluokkien tähtiä
noin 10 -- 100 kappaletta. Nämä tähdet ovat pääsarjan tähtiä, jättiläisiä ja ylijättiläisiä. OB-assosiaatioita on kohtalaisen nuorten galaksien kierteishaaroissa. OB-assosiaatiot koostuvat monista tähtienvälisen pilven osista, jotka ovat syntyneet eri pilvien tai pilven osien tiivistyttyä tähdiksi. Kuuluisin OB-assosiaatio on Orionin assosiaatio, johon kuuluu Orionin sumua M42 valaiseva Trapetsi.


title: OB-assosiaatio

text:
Hyvä esimerkki OB-assosiaatiosta on kohtalaisen läheinen Orionin OB1-assosiaatio, jonka tähtien ikä on jopa 12 miljoonaa vuotta. Tämän tähtiassosiaation lähellä on kirkkaita kaasupilviä ja valtava molekyylipilvikompeksi, josta tähdet ovat syntyneet. Tämä assosiaatio on merkittävä kaikilla mittareilla mitattuna, siinä on 56 06-B2-tyypin jättiläistä ja kaikkiaan 1000 tähteä.
Assosiaatio jakautuu neljään osaan, a, b (Orionin vyö), c ja d. Tähän assosiaatioon kuuluvat Theta, Beta, Gamma, Delta, Epsilon, Zeta, Eta, Iota, Kappa, Lambda, Sigma and Ypsilon Orionis. Tähdet ovat 60x200 valovuoden alueella meistä katsoen. Orionin assosiaation tähdet valaisevat kaasusumuja kuten tunnettu M42, johon liittyy pilvi Orion A ja NGC 2024, johon liittyy Orion B. Orionin sumussa M42:ssa olevan Trapetsin tähdet ovat 1-4 miljoonaa vuotta vanhoja.
Assosiaatiot hajoavat siten, että niistä karkailee tähtiä, kun tähdet liikkuvat vapaasti toistensa lomassa. Kahden tähden ohittaessa toisensa läheltä toinen tähti voi saada vauhtia painovoimalingon avulla toisesta tähdestä. Tunnetaan muutama Orionin assosiaatiosta karannut tähti, esimerkiksi sininen muuttuva tähti AE Aurigae, joka liikkuu 130 km/s Orionin pois alueelta. Sen etäisyys on 1600 valovuotta ja spektri O9.5 V. Toinen pakenija 53 Arietis, spektriluokka B2 V pakenee vauhdilla 60 km/s. Kolmas pakenija liikkuu vauhdilla 120 km/s ja on Myy Columbae, joka on spektriluokaltaan O9.5 V. Nämä tähdet ovat paenneet Orionin sumusta 2 -- 5 miljoonaa vuotta sitten. Orionin assosiaatioon kuuluvat NGC 1981, Collinder 70 -tähtijoukko.


title: OB-assosiaatio

text:
Muita läheisiä OB-assosiaatioita ovat Perseus OB2, josta on karannut Ksii Persei. Scorpius-Centaur-assosiaatio ulottuu Skorpionista Etelän Ristiin. Tähän assosiaatioon kuuluvat muun muassa Alpha ja Beta Crucis, Beta ja Delta Centauri. Scorpius OB 2 on tämän assosiaation osa.
Sco OB2:sta on karannut tähti Zeta Ophiuchi. Lacerta OB1 1900 valovuoden päässä, sisältäen alle 30 miljoonan vuoden ikäisiä tähtiä.


title: OB-assosiaatio

text: Tämän tähden tähti numero 12 on yksi todellisuudessa kirkkaimmista tunnetuista tähdistä, sen absoluuttinen kirkkaus on -9,9, kirkkaudella 11,5.


title: New beat

text: New beat on hidastempoista elektronista tanssimusiikkia, jonka juuret ovat Belgiassa ja jonka kulta-aika sijoittui 1980-luvun loppuun. Yksi tunnetuimpia tyylisuunnan kappaleita on 101-yhtyeen "Rock To The Beat".


title: FU Orionis -tähti

text: FU Orionis -tähdet ("fuorit" tai useammin "FUorit") ovat nuoria, kirkkaudeltaan muuttuvia tähtiä, joissa tapahtuu äkillisiä voimakkaita kirkastumisia. Kirkkaudenmuutosten lisäksi myös näiden tähtien spektrissä tapahtuu voimakkaita muutoksia.


title: FU Orionis -tähti

text: FU Orionis -tähdet luokitellaan purkautuviksi muuttujiksi, ja ne näyttävät olevan fysikaalisesti lähellä T Tauri -tähtiä. On todennäköistä, että ne edustavat T Tauri -tähtiä edeltävää ja/tai niiden alkuvaiheen kehitysvaihetta, joka ajoittuu prototähtivaiheen ja kaasun kasautumisvaiheen väliin. Kasautumisvaiheessa esitähteen kertyy sitä ympäröivästä pilvestä kaasua. Tähti on tällöin hyvin nuori; sen ikä on vain 45 000 – 300 000 vuotta. Merkkinä nuoresta iästä FU Orionis -tähdellä on aina nähtävissä komeettamainen heijastussumu ympärillään.


title: FU Orionis -tähti

text: Tähtiluokka on nimetty ensimmäisen tunnetun edustajansa, FU Orioniksen, mukaan. Tämä on cF5–G3 Ia spektriluokan tähti, joka sijaitsee evolutiivisesti ns. Hayashi-käyrän huipulla. Litiumia tähdessä on 80 kertaa enemmän kuin Auringossa, mikä viittaa siihen, etteivät ydinreaktiot ole alkaneet, vaan tähti loistaa kutistumisensa tuottamalla energialla. FU Orionis itse löydettiin vuonna 1936 sen ilmestyttyä pimeän sumun keskelle.


title: FU Orionis -tähti

text: Syntyvän tähden siirtyessä FU Orionis -vaiheeseen massan kasautumisvauhti ympäröivästä pilvestä tähteen laskee huomattavasti, jopa 1 000-kertaa pienemmäksi 10 Auringon massaan vuodessa. Purkauksissa massan kasautumisvauhti kasvaa kuitenkin hetkellisesti 3·10 Auringon massaan vuodessa.


title: FU Orionis -tähti

text: FU Orionis -tähtien valokäyrä on hyvin tyypillinen. Purkauksessa tähti kirkastuu parin kuukauden aikana noin kuusi magnitudia ja alkaa sitten himmetä hitaasti pitkän maksimikirkkauden jakson jälkeen 1–2 magnitudia vuodessa. Tähden spektriluokka kirkkaushuipussa on Ae(alfa)–Gpe(alfa), ja siinä havaitaan emissiospektrin asteittaista muuttumista purkauksen edetessä. Purkautumismekanismin fysikaalista perustaa ei täysin tunneta, ja on mm. esitetty, että purkauksen laukaisijana toimisi tähteä kiertävä jättiläisplaneetta.


title: FU Orionis -tähti

text: FU Orionis -tähdet ovat lukumäärältään eräs pienimmistä muuttuvien tähtien tyypeistä. Ryhmän edustajia on tähän mennessä havaittu vain neljä kappaletta (FU Orionis, V1057 Cygni, V1515 Cygni sekä 1647 Orionis). Maaliskuussa 2006 julkaistun tutkimuksen mukaan myös V733 Cephei saattaa kuulua tähän ryhmään. Pieni määrä johtunee ilmiön lyhytaikaisuudeta, kertaluontoisuudesta sekä siitä, että useimmat tähdet ovat syttyessään niin paksun kaasu- ja pölypilven peitossa, että ilmiö jää havaitsematta.


title: RW Aurigae -tähti

text:
RW Aurigae -tähti (luokka INT, sumumuuttuja) on epäsäännöllinen pääsarjan muuttuva tähti, jossa tapahtuu jatkuvia, ennustamattomia ja joskus nopeita valovoiman muutoksia. RW Aurigae -tähti on "äärimmäinen T Tauri -tähti".
Esimerkiksi RW Aurigaen spektrityyppi on G5Ve(T).
Tällä tähdellä on ehkä 100 päivän pyörimisjakso ja
varmasti OH-emissio (hydroksyylin säteily)
Muita RW Aurigae -tähtiä ovat CO Orionis ja CQ Tauri.
Tämä tähdet sijaitsevat pääsarjan ja alijättiläisten välissä ja ovat juuri asettumassa pääsarjaan.
Näihin liittyy sumupilviä. Jotkut näiden tähtien valonvaihteluista saattavat johtua pyörimisestä.
Muita sumumuuttujia ovat T Tauri -tähdet ja T Orionis -tähdet.


title: Sumumuuttuja

text: Sumumuuttujat ovat nuoria, sumun ympäröimiä tähtiä, joissa tapahtuu kirkkauden muutoksia. Niiden tyyppimerkinnässä on kirjaimet IN. Sumumuuttujien spektrissä on monesti emissioviivoja. Sumumuuttujat luokitellaan purkautuviksi muuttujiksi.


title: T Orionis -tähti

text:
T Orionis -tähti on kirkkaudeltaan muuttuva tähti, joka luetaan nuoriin sumumuuttujiin.
Nämä tähdet ovat suuren osan ajastaan kirkkausmaksimissaan, mutta on ajoittaisia laskuja, joissa on nopeita ja odottamattomia pudotuksia ja himmenemisiä.
Esimerkkitähtiä BO Cephei, UX Orionis.


title: Yum

text: Yum ("Yellow Dog Updater, Modified") on avoimen lähdekoodin komentorivikäyttöinen paketinhallintaohjelma RPM-pohjaisiin Linux-jakeluihin. Ohjelman kehitti Seth Vidalin johtama vapaaehtoisten ohjelmoijien joukko ja sen ylläpitäjänä toimii yhdysvaltalaisen Duken yliopiston Linux@DUKE -projekti. Yumiin on saatavana joukko graafisia käyttöliittymiä.


title: Yum

text: Yum on uudelleen kirjoitettu versio edeltäjästään, Yellowdog Updaterista (YUP). Kehittämisen tavoitteena oli parantaa Duken yliopiston fysiikan laitoksen Red Hat Linux -pohjaisten järjestelmien ylläpitoa. Yum otettiin mukaan Fedoraan, CentOS:ään, Yellow Dog Linuxiin ja moniin muihin RPM-pohjaisiin Linux-jakeluihin. Red Hat Linuxin oma up2date -paketinhallintaohjelma voi käyttää myös yumin ohjelmistopankkeja.


title: Yum

text: Yumin käyttöoikeudet on määritelty GNU GPL versio 2 -lisenssillä.


title: Hayashi-käyrä

text:
Hayashi-käyrä on melkein pystysuora käyrä HR-diagrammissa.
Tällä käyrällä sijaitsevat kokonaan konvektiiviset tähdet, joiden sisällä lämpöenergia siirtyy lähes yksinomaan kaasuvirtauksissa.


title: Hayashi-käyrä

text:
Tätä käyrää pitkin kutistuvat tähdet laskeutuvat alas pääsarjaan. Käyrä on pääsarjan tähtien yllä punaisessa alueessa ulottuen jättiläisistä ylijättiläisiin. Hayashi-käyrää pitkin alaspäin kulkeva kutistuva tähti kehittyy termisessä aikaskaalassa eli se säteilee lämpöään pois. Tämän käyrän oikealla puolella olevat kylmemmät tähdet luhistuvat oman painovoimansa ansiosta kunnes saavuttavat Hayashi-käyrän, joka on eräänlainen liukuva tasapainotila.
Pääsarjan jälkeen laajeneva tähti lähestyy Hayashi-käyrää, koska sen ulko-osat ovat konvektiivisia. Tähti liikkuu Hayashi-käyrällä ylöspäin laajentuen ja kirkastuen hitaasti.


title: Epsilon Aurigae

text: Epsilon Aurigae (ε Aur / ε Aurigae) on tähti Ajomiehen tähdistössä. Sen perinteinen nimi on Haldus tai Almaaz. Tähti on noin 2000 valovuoden päässä.


title: Epsilon Aurigae

text: Epsilon Aurigae on pitkäjaksoinen pimennysmuuttuja, jonka näennäinen kirkkaus vaihtelee +3.03 -- +3.83 9890 päivän (~27.6 vuoden jaksoissa). Jakso on pisin tunnettu pimennysmuuttujan jakso. Pimennysvaihe alkoi syksyllä [2009]


title: Epsilon Aurigae

text: Tähti on yksi tähtitaivaan tuntemattomimmista kohteista. Epsilon Aurigae on spektroskooppinen kaksoistähti ja myös Epsilon 1, 2 Aurigae optinen kaksoistähti. Tähdellä on kaksi komponenttia, näkyvä ja näkymätön. Näkyvä on 100 Auringon läpimittainen luokan F0epIa (A8Ia?) ylijättiläistähti, joka on 47 000 kertaa Aurinkoa kirkkaampi ja jonka massa on 15-19 (15-30?) Auringon massaa. Luokan F ylijättiläiset ovat hyvin harvinaisia. Tähden pintalämpötila on 7800 K. Koko systeemin absoluuttinen kirkkaus on -6.74 +/- 0.3.


title: Epsilon Aurigae

text: Näkymätön komponentti, jonka spektri on B5V, on ehkä pölykiekon ympäröimä tähti tai kaksoistähti. Sen massa on samaa luokkaa kuin päätähden massa. Tämä kykenee tuottamaan 640-730 vuorokauden pituiset pimennykset. Tähtien väli on luultavasti 25 AU, pölykiekon tai renkaan halkaisija on 20 AU. Renkaassa lienee aukko keskellä, koska Epsilon Aurigae kirkastuu hieman keskellä. Kiekko on kallellaan hieman A:n ja B:n välisiä ratoja vastaan. B-komponentin massa on ehkä 4-15 Auringon massaa.


title: Pohjois-Rhodesia

text: Pohjois-Rhodesia oli protektoraatti eteläisessä Afrikassa. Protektoraatissa ei asunut kovinkaan paljoa eurooppalaisia uudisasukkaita.


title: Pohjois-Rhodesia

text: Rhodesian ja Njassamaan liittovaltio muodostettiin vuonna 1953 ja se oli syvästi epäsuosittu maan afrikkalaisen enemmistön keskuudessa, sillä maan hallinto oli valkoihoisten vähemmistöön kuuluvien hallitsemana. Tämä johti afrikkalaisen enemmistön vaatimaan enemmistöväestön hallitsemaa valtiota, joka lopulta johti maan itsenäistymiseen Sambiana vuonna 1964.


title: Etelä-Rhodesia

text: Etelä-Rhodesian siirtomaa oli Britannian kruununsiirtomaa Etelä-Afrikassa vuodesta 1923 vuoteen 1980. Valtio oli nykyisen Zimbabwen tasavallan edeltäjä.


title: Etelä-Rhodesia

text: Etelä-Rhodesia julistautui itsenäiseksi valtioksi vuonna 1965 nimellä Rhodesia. Valkoihoiset pitivät vallan maassa. Rhodesiasta tuli tasavalta vuonna 1970. Ainutkaan valtio ei tunnistanut maan itsenäisyyttä. Zimbabwe Rhodesia perustettiin vuonna 1979. Saman vuoden joulukuussa maa palautettiin Yhdistyneelle kuningaskunnalle. Etelä-Rhodesia lakkasi olemasta 1980, kun maa itsenäistyi Zimbabwena.


title: Studio Julmahuvi

text: Studio Julmahuvi on vuonna 1998 valmistunut Yleisradion tuottama sketsisarja, jossa käsikirjoittajina ja näyttelijöinä toimivat Tommi Korpela, Janne Reinikainen, Jukka Rasila ja Petteri Summanen. Jani Volanen ohjasi sarjan ja toimi pääkäsikirjoittajana. Sarja oli suuri menestys ja voitti Venla-palkinnon vuonna 1998.


title: Studio Julmahuvi

text: "Studio Julmahuvi" julkaistiin DVD:llä 20. lokakuuta 2005. Ohjaaja Jani Volanen on kertonut sarjan synnystä ja sketsien taustoista Jukka Annalan tv-tietokirjassa "Toopelivisio" (Teos, 2006).


title: Studio Julmahuvi

text:
Kaikki Julmahuvi-ryhmän jäsenet ovat ammattinäyttelijöitä. Ryhmä teki tv-komediaa sekä ennen Julmahuvia että sen jälkeen:"To(i)ni ja Heikki Haaman -show" ja "Joyboys Story" tehtiin MTV3:lle. Edellinen oli mustaa ja absurdia huumoria viljellyt sketsisarja, jälkimmäinen vuoden 1997 Montreux’n kultainen ruusu -kilpailuun tehty erikoisohjelma, joka voittikin kilpailun kolmannen palkinnon eli pronssisen ruusun.
Näiden ohjelmien aikaan ryhmä kutsui itseään vielä nimellä ”Julma Huvi”.


title: Studio Julmahuvi

text: Joyboys Storyn menestyksen jälkeen Yleisradio tilasi ryhmältä uuden sketsisarjan. Nyt nimensä ”Julmahuviksi” yhdistänyt viisikko sai vapaat kädet sekä suomalaisittain tavanomaista suuremman budjetin, 400 000 markkaa (runsaat 67 000 euroa) jaksolta. Kahdeksanosainen "Studio Julmahuvi" (1998) voitti parhaan viihdeohjelman Venla-palkinnon.


title: Studio Julmahuvi

text: Studio Julmahuvin kantava teema on olla oma ”täyden palvelun” televisiokanavansa. Jokaiseen puolen tunnin jaksoon on tiivistetty yhden illan ohjelmapaketti: uutiset ja sää, ajankohtaiskeskustelu, komediasarja, lastenohjelma, saksalainen poliisisarja ja dokumenttielokuva, höystettynä mainoksilla ja ohjelmapuffeilla. Sarjan huumori perustui pitkälti vakiohahmoihin ja toistuviin sketseihin. Koska sarjaa tehtiin vain kahdeksan jaksoa ja se kirjoitettiin kerralla valmiiksi, toistuviin sketseihin oli mahdollista rakentaa tv-sarjamaisia kokonaisjuonia.


title: Studio Julmahuvi

text: Studio Julmahuvin suuri budjetti näkyy sen hiotussa käsikirjoituksessa ja suomalaisittain poikkeuksellisen laadukkaassa teknisessä toteutuksessa. Korpela, Rasila, Reinikainen ja Summanen näyttelevät pienin poikkeuksin kaikki sarjan kymmenet roolit Volasen toimiessa ohjaajana ja näyttelijänä pienissä sivurooleissa.


title: Studio Julmahuvi

text: Julmahuvin jatkoksi syntyi erikoisjakso "Jerico 2000" (1999), joka parodioi A-studion ja Ajankohtaisen kakkosen kaltaisia Yleisradion ajankohtaismakasiineja. Jericossa kierrätettiin Studio Julmahuvin ”illan dokumentteja”, kuten "Viimeiset vaeltajat" ja "Paradise Coctail – totuus kulissien takana", ja siinä nähtiin myös uusia sketsejä, kuten reportaasi ”munkkien vapautusrintamasta”, joka päästää munkkeja pakoon luostareista. Ohjelma osallistui Montreux’n kilpailuun, muttei päässyt palkintosijoille.Studio Julmahuvin tunnusmusiikki on lainattu "Uljas Musta" -nuortenromaaneihin pohjautuvasta brittiläisestä televisiosarjasta "The New Adventures Of Black Beauty". Melodia on sovitus 1970-luvulla tehdyn aiemman "The Adventures Of Black Beauty" -sarjan tunnusmusiikista.


title: Ajomies

text: Ajomies tarkoittaa seuraavia:


title: Janne Reinikainen

text: Janne Olavi Reinikainen (s. 10. maaliskuuta 1969 Kangasniemi) on suomalainen freelancer-näyttelijä ja ohjaaja.


title: Janne Reinikainen

text: Reinikainen aloitti opinnot Teatterikorkeakoulussa näyttelijäntyön linjalla 1991 ja valmistui 1995. Hän on vaikuttanut muun muassa Ryhmäteatterissa. Hän on ollut myös ääninäyttelijänä monissa animaatioissa.


title: Jani Volanen

text: Jani Kristian Volanen (s. 1. marraskuuta 1971 Helsinki) on suomalainen näyttelijä ja ohjaaja-käsikirjoittaja.


title: Jani Volanen

text: Volanen opiskeli Teatterikorkeakoulussa 1989–1994 ja näytteli KOM-teatterissa 1994–1998. Hän oli vuodesta 1994 osa Julmahuvi-ryhmää, johon kuuluivat myös Tommi Korpela, Janne Reinikainen, Jukka Rasila ja Petteri Summanen.


title: Jani Volanen

text: Vuodesta 2002 Volanen on näytellyt ja ohjannut Q-teatterissa. Hänet tunnetaan myös yhtenä "Putous"-viihdeohjelman luojista.


title: Jani Volanen

text: Volanen on näytellyt useissa elokuvissa. Hän on voittanut kaksi parhaan miessivuosan Jussia, vuonna 2008 roolistaan elokuvassa "Miehen työ". ja vuonna 2017 elokuvasta "Jättiläinen". Hän teki myös "Pasila"-animaatiosarjaan useita äänirooleja, mukaan lukien sarjan päähahmon Kyösti Pöystin.


title: Jani Volanen

text: Volaselle tyypillinen rooli on epämiellyttävä, rikollinen ja persoonallisuushäiriön omaava mieshenkilö.


title: Jani Volanen

text: Vuonna 2017 Volanen aloitti Rabbit Filmsillä draamapäällikkönä.


title: Jani Volanen

text: Volasen puoliso on näyttelijä Pirjo Lonka. Heillä on vuonna 2014 syntynyt tytär. Volasella on poika aiemmasta liitostaan näyttelijä Mari Perankosken kanssa.


title: Melissa Gilbert

text: Melissa Ellen Gilbert (s. 8. toukokuuta 1964 Los Angeles, Kalifornia, Yhdysvallat) on yhdysvaltalainen näyttelijä. Suomessa hänet muistetaan parhaiten roolista 1970- ja 1980-luvun televisiosarjassa "Pieni talo preerialla", jossa hän näytteli Laura Ingallsia. Hän on myös toiminut kaksi kautta Screen Actors Guildin puheenjohtajana.


title: Melissa Gilbert

text: Gilbert oli naimisissa Bo Brinkmanin kanssa vuosina 1988–1992, ja heillä on yhteinen lapsi. Tämän jälkeen Gilbert oli naimisissa näyttelijä Bruce Boxleitnerin kanssa vuosina 1995–2011, ja myös heillä on yhteinen lapsi. Pojista nuorempi on nimetty Gilbertin ystävän ja kanssanäyttelijän Michael Landonin muistoksi Michaeliksi.


title: Melissa Gilbert

text: Roolistaan sarjassa "Pieni talo preerialla" Gilbert sai tähden Hollywood Walk of Famelle, osoitteeseen 6429 Hollywood Bulevard. Tuolloin hän oli nuorin koskaan tähden saanut näyttelijä. Vuonna 1998 hänet otettiin mukaan Western Performers Hall of Fameen Oklahoma Cityn National Cowboy & Western Heritage Museumissa.


title: Melissa Gilbert

text: Elokuussa 2015 Gilbert asettui demokraattipuolueen kongressiehdokkaaksi Michiganissa. Hän luopui kuitenkin ehdokkuudestaan terveyssyistä toukokuussa 2016.


title: Melissa Gilbert

text: Gilbert kärsi nuoruudessaan alkoholi- ja huumeongelmista ja käytti muun muassa kokaiinia.


title: Metsatöll

text: Metsatöll on virolainen metalliyhtye, jonka musiikissa on vaikutteita muun muassa virolaisesta kansanmusiikista. Yhtye perustettiin 1990-luvun lopulla. Sen ensimmäinen julkaisu oli demoalbumi "Terast mis hangund me hinge" vuonna 1999. Syksyllä 2000 Metsatöll äänitti cover-version Judas Priestin kappaleesta ”Take On All The World”. Metsatöllin albumi, "Hiiekoda", ilmestyi 11. joulukuuta 2004. Marraskuussa 2005 ilmestyi uudelleenäänitys ensimmäisestä levystä "Terast mis hangund me hinge 10218".


title: Metsatöll

text: Metsatöllin musiikki on lähinnä folk metalia. Sana "metsatöll" on virolainen kiertoilmaus sudelle, jolla on keskeinen rooli virolaisessa kansanperinteessä. Yhtyeen sanoitukset ammentavat innoitustaan voimakkaasti Viron historiasta ja kansanperinteestä. Keskeisiä teemoja ovat muun muassa virolainen muinaisusko ja taistelu ulkopuolisia valloittajia vastaan.


title: Metsatöll

text: Yhtye esiintyi Suomessa vuosien 2010, 2012 ja 2014 Kivenlahti Rock -festivaaleilla Espoossa, Vuoden 2006 ja 2012 Tuska Open Air Metal Festival -festivaaleilla, Kuopio Rockcockissa 2007 ja 2010 sekä Lappeenrannan Rakuuna Rockissa 2014. Metsätöll on esiintynyt myös Ensiferum-yhtyeen lämmittelijänä muutamia kertoja.


title: Metsatöll

text: EP:t


title: Koristelu (musiikki)

text: Koristelu tarkoittaa musiikissa nuottien lisäilyllä tai rytmin muuntelulla tapahtuvaa melodian kaunistelua.


title: Marc-Antoine Charpentier

text: Marc-Antoine Charpentier (1643 Pariisi – 24. helmikuuta 1704 Pariisi) oli ranskalainen barokin aikakauden säveltäjä. Hän syntyi Pariisissa tai sen lähellä ja opiskeli Roomassa Giacomo Carissimin johdolla. Charpentier sävelsi muun muassa oratorioita, messuja ja oopperoita.


title: Marc-Antoine Charpentier

text: Charpentierin sävellyksiin viitataan usein H-numerolla Hugh Wiley Hitchcockin vuonna 1982 julkaiseman luettelon "Les Œuvres de Marc-Antoine Charpentier: Catalogue raisonné" mukaan. Charpentier'n "Te Deumin" preludi on käytössä Euroopan televisio- ja radioliiton tunnussävelenä, joka soitetaan muun muassa Eurovision laulukilpailujen alkunumerona.


title: Räkätauti

text: Räkätauti, rotsi () on tartuntatauti, jota esiintyy lähinnä hevosella, muulilla ja aasilla. Se voi tarttua myös muihin eläimiin kuten koiraan, kissaan ja vuoheen. Sen aiheuttaa "Burkholderia mallei" -bakteeri, joka tarttuu yleensä saastuneen ravinnon tai veden kautta. Räkätaudin oireita ovat kyhmymäisten muutoksien muodostuminen keuhkoihin ja verenvuoto ylähengitysteiden limakalvoilta. Akuutti muoto ilmenee yskänä, kuumeena ja yleensä vain toisesta sieraimesta erittyvänä räkänä. Ainakin jos tautia ei hoideta, seuraa verenmyrkytys ja muutamassa päivässä kuolema. Kroonisessa muodossa kehittyy turpaan ja ihon alle kyhmyjä. Joissakin tapauksissa nämä vuotavat verta. Kuolinkamppailu voi kestää kuukausia. Eloonjääneet jäävät taudin kantajiksi.


title: Räkätauti

text: Räkätautia esiintyy endeemisenä Afrikassa, Aasiassa ja Lähi-idässä sekä Keski- ja Etelä-Amerikassa. Se on saatu hävitetyksi Pohjois-Amerikasta, Australiasta ja suurimmasta osasta Eurooppaa valvonnalla, tuontirajoituksilla ja tartunnan saaneiden eläinten hävittämisellä. Suomessa räkätauti esiintyy harvinaisena, ja siitä on ilmoitusvelvollisuus.


title: Räkätauti

text: Räkätauti voi tarttua myös ihmiseen, minkä takia se luokitellaan zoonoosiksi. Tartunta tapahtuu suorassa kontaktissa sairaaseen eläimeen vahingoittuneen ihon, nenän tai suun limakalvon taikka hengityksen kautta. Koska ihmisellä taudin aiheuttama kuolleisuus on suuri ja taudin puhkeamiseen riittää vähäinen määrä mikrobeja, räkätautia pidetään mahdollisena aseena bioterrorismissa, kuten myös melioidoosia, jonka aiheuttaa "Burkholderia malleille" läheistä sukua oleva "Burkholderia pseudomallei".


Räkätauti


title: Theresienstadt

text: Theresienstadt oli Gestapon perustama keskitysleiri Terezínin kaupungissa (saksankielinen nimi "Theresienstadt") nykyisessä Tšekin tasavallassa.


title: Theresienstadt

text: Keskitysleirille lähetettiin arviolta 144 000 juutalaista, joista noin neljäsosa (33 000) kuoli Theresienstadtissa. Yleisin syy kuolemiin oli leirin epäinhimilliset olosuhteet: nälkä, stressi ja taudit, erityisesti pilkkukuume. Noin 88 000 vankia kuljetettiin Auschwitziin ja muille keskitysleireille. Sodan päättyessä Theresienstadtin keskitysleiriltä selvinneitä oli noin 19 000.


title: Theresienstadt

text: 10. kesäkuuta 1940 Gestapo otti haltuunsa Terezínin kaupungin ja perusti vankilan ”Pieneen linnakkeeseen” (tšekiksi "Malá pevnost", saksaksi "Kleine Festung"). Marraskuuhun 1941 mennessä paikka oli muutettu muurien ympäröimäksi ghetoksi. Theresienstadt oli natsien mallileiri, ”juutalaissiirtokunta”, jota esiteltiin vierailijoille kuten Punaisen Ristin tarkkailijoille. Leiriä käytettiin myös väliaikaisena säilytyspaikkana juutalaisille, joita kuljetettiin Auschwitziin tai muille tuhoamisleireille.


title: Theresienstadt

text: Leirin perustamisesta vastasi SS-johtaja Reinhard Heydrich. Sinne siirrettiin pian suuri määrä Tšekkoslovakian juutalaisia. Terezínin 7 000-henkinen muu väestö karkotettiin kesällä 1942.


title: Theresienstadt

text: Leirin hallinta siirtyi saksalaisilta Punaiselle Ristille 3. toukokuuta 1945. Viisi päivää myöhemmin Theresienstadtin vapauttivat neuvostojoukot.


title: Theresienstadt

text: Kesästä 1945 vuodelle 1948 Theresienstadtin ”Kleine Festung” -osassa säilytettiin vangittuja bööminsaksalaisia siviilejä. Kohteluun kuului myös kidutus ja satunnaiset teloitukset.


title: Theresienstadt

text: Theresienstadt suunniteltiin aluksi etuoikeutettujen saksalaisten, tšekkoslovakialaisten ja itävaltalaisten juutalaisten säilytyspaikaksi. Sinne siirrettiin paljon iäkkäämpiä ja arvostetuissa viroissa toimivia juutalaisia, ja leiri tuli tunnetuksi rikkaasta kulttuurielämästään. Leirin asukkaissa oli taiteilijoita, kirjailijoita, tutkijoita, diplomaatteja ja muusikkoja. Tunnetuimpiin vankeihin kuuluivat muun muassa säveltäjät Hans Krása ja Viktor Ullmann sekä kapellimestari Karel Ančerl.


title: Theresienstadt

text: Leirin lapsille järjestettiin päivittäin kouluopetusta ja urheilutoimintaa. Yhteisössä ilmestyi oma lehti, "Vedem". Taiteilija ja opettaja Friedl Dicker-Brandeis piti lapsille piirustustunteja, joilla syntyi yli neljä tuhatta piirustusta. Dicker-Brandeis säilytti piirroksia kahdessa matkalaukussa ennen kuin hänet lähetettiin Auschwitziin. Kokoelma pelastui ja löydettiin vuosikymmen myöhemmin. Useimmat näistä piirustuksista ovat nyt nähtävillä Prahan Juutalaisessa museossa. Leirin noin 15 000 lapsesta selvisi vain noin 1 100 (joidenkin arvioiden mukaan ainoastaan 150).


title: Theresienstadt

text: Olosuhteet leirillä olivat äärimmäisen ankarat. Aikaisemmin noin 7 000 asukkaan kaupunkiin asutettiin yli 50 000 juutalaista. Ruokaa oli vähän ja leirillä puhkesi epidemioita. Theresienstadtiin siirrettiin vuonna 1943 myös ne noin 500 Tanskan juutalaista, jotka eivät olleet paenneet ajoissa Ruotsiin. He vaativat Punaisen Ristin päästämistä ghettoon.


title: Theresienstadt

text: 23. kesäkuuta 1944 natsit päästivät leiriin Punaisen Ristin edustajia hälventääkseen keskitysleireistä kiertäviä huhuja. Vähentääkseen leirin ylikansoitusta osa vangeista siirrettiin Auschwitziin ennen vierailua. Leirille perustettiin myös kauppoja ja kahviloita luomaan vaikutelmaa juutalaisten hyvistä elinolosuhteista. Vierailijat vietiin katsomaan tanskalaisia juutalaisia, joita asui vain kolme samassa huoneessa, ja seuraamaan leirin vangin Hans Krásan kirjoittamaa lastenoopperaa "Brundibár".


title: Theresienstadt

text: Huijaus onnistui niin hyvin, että natsit jatkoivat kuvaamalla Theresienstadtin leiristä propagandafilmin. Kuvaukset alkoivat 26. helmikuuta 1944, ja ohjaajana oli saksalainen kabareeartisti Kurt Gerron, itsekin gheton asukas. Dokumentin tarkoituksena oli näyttää kuinka mukavasti juutalaiset elivät natsi-Saksan hyväntahtoisessa suojeluksessa. Filmintekoon osallistui näyttelijöinä ja tuotantoryhmässä satoja juutalaisia, joista useimmat vietiin elokuvan valmistuttua Auschwitziin. Dokumentti viimeisteltiin Prahassa, ja se valmistui maaliskuussa 1945. Vain osia on säilynyt tästä elokuvasta, jonka oikea nimi on "Theresienstadt. Ein Dokumentarfilm aus dem jüdischen Siedlungsgebiet" (Theresienstadt: dokumenttielokuva juutalaisesta jälleenasutuksesta). Siitä käytettiin myös nimeä "Der Führer schenkt den Juden eine Stadt" (Führer lahjoittaa juutalaisille kaupungin).


title: Agrigento

text: Agrigento (sisiliaksi Girgenti, entinen virallinen nimi) on kaupunki Sisilian saaren lounaisrannikolla Italiassa. Se on Agrigenton maakunnan pääkaupunki. Kaupungissa on arviolta 59 770 asukasta (vuonna 2015) ja sen pinta-ala on 244,57 neliökilometriä.


title: Agrigento

text: Agrigento sijaitsee Sisilian lounaisrannikolla. Se on rakennettu kukkuloille lähelle Drago ja San Biagio -jokien risteyskohtaa. Kaupungin talous perustuu kaivosteollisuuteen, maanviljelyyn sekä turismiin. Agrigenton satamana toimii Porto Empedocle noin 15 kilometriä kaupungista lounaaseen. Se on Sisilian lounaisrannikon paras satamapaikka ja merkittävä kaivossatama.


title: Agrigento

text: Antiikin Agrigento eli "Akragas" oli kreikkalainen doorilainen siirtokunta. Se perustettiin noin vuonna 582 eaa. Kaupunki kukoisti erityisesti arkaaisen kauden lopulla ja klassisen kauden alussa noin 550–406 eaa., ja sinne rakennettiin suurimmat doorilaista tyyliä edustaneet temppelit Kreikan ulkopuolella. Suurin temppeleistä oli Olympoksen Zeuksen temppeli, parhaiten puolestaan on säilynyt niin kutsuttu Concordian temppeli. Kaupungin tunnetuin asukas oli filosofi Empedokles. Roomalaisella kaudella kaupunki tunnettiin nimellä "Agrigentum".


title: Agrigento

text: Kaupungin tärkein arkeologinen alue tunnetaan nykyisin nimellä Valle dei Templi (”Temppelien laakso”). Se kuuluu Unescon maailmanperintöluetteloon vuodesta 1997.


title: Agrigento

text: Agrigentum mainitaan Sisilian merkittävimpien kaupunkien joukossa niin pitkään kuin saari säilyi Itä-Roomalla eli Bysantin valtakunnalla, mutta suhteessa antiikin aikaan kaupunki taantui. Sen kaupunkiala muuttui huomattavasti pienemmäksi, ja temppelit hylättiin tai muutettiin kirkoiksi.


title: Agrigento

text: Agrigentum oli ensimmäisiä kaupunkeja, jotka saraseenit valtasivat hyökättyään saarelle vuonna 825. Arabiaksi kaupunki tunnettiin nimimuodossa "Kirkent" tai "Jirjent". Normannit valtasivat kaupungin saraseeneilta Roger Guiscardin johdolla vuonna 1087. Se on kehittynyt nykyiseksi Agrigenton kaupungiksi, joka on edelleen yksi saaren tärkeimmistä kaupungeista. Kaupunki tunnettiin vuoteen 1927 saakka virallisesti sisiliankielisessä nimimuodossa "Girgenti", mikä oli muuntunut vanhasta nimestä keskiajalla.


title: Wilson Kirwa

text: Wilson Kipchumba Kirwa (s. 28. joulukuuta 1974 Eldoret, Kenia) on suomenkenialainen keskimatkojen juoksija, kirjailija ja satusetä. Urheilijana hän edustaa Lahden Ahkeraa ja on ainut mies, joka on voittanut samoissa SM-kisoissa 400, 800 ja 1 500 metrin juoksun. Sen lisäksi hänellä on useita Suomen mestaruuksia viestijuoksussa. Wilson Kirwa on edustanut Suomea EM- ja MM-kilpailuissa ja osallistunut useisiin Grand Prix -kilpailuihin Euroopassa. Vuonna 2008 hänet valittiin vuoden positiivisimmaksi suomalaiseksi.


title: Wilson Kirwa

text: Kirwa kuuluu kalenjin-heimon nandi-haaraan. Hän muutti Suomeen vuonna 1997 suomalaisen miehen pyydettyä häntä mukaansa. Kirwa aloitti samana vuonna juoksijan uransa päämatkanaan 800 metriä. Aluksi hänellä oli ollut tarkoitus vain kiertää maata muutaman viikon ajan suomalaisten ystäviensä kutsumana. Osallistuminen Hunajahölkkään Harjavallassa tuotti kuitenkin sijan 17. Porin Tarmo haki juoksijalle vuoden oleskelulupaa, ja Suomeen jäämistä puolsi myös opiskelupaikka Seinäjoen ammattikorkeakoulussa.


title: Wilson Kirwa

text: Vuonna 2001 Kirwa meni naimisiin Kuubassa kanadalaisen Melanie Andersonin kanssa, jonka hän tapasi Suomessa. Vuonna 2004 hän sai Suomen kansalaisuuden. Toukokuussa 2006 hän valmistui Pajulahden urheiluopistosta valmentajaksi. Kirwa asuu Lahdessa.


title: Wilson Kirwa

text: Kirwa on julkaissut satukirjat "Amani-aasi ja sisäinen kauneus" ja "Amani-aasi ja kuuluisa krokotiili", joissa hän on muokannut lapsuudessa kuulemiaan tarinoita suomalaisille sopivaan muotoon. Hän on vieraillut paljon kouluissa kertomassa afrikkalaisia satuja pienimmille oppilaille. Vanhemmille koululaisille hän kertoo Suomeen tulemisesta ja sopeutumisesta. Wilson Kirwa on sunnuntain Aamulehden kolumnisti.


title: Wilson Kirwa

text: Vuoden 2008 kunnallisvaaleissa Wilson Kirwa valittiin Lahden kaupunginvaltuustoon Kansallisen Kokoomuksen listalta. Hän sai 315 ääntä. Hän oli myös ehdolla vuoden 2011 eduskuntavaaleissa. Tuolloin hän keräsi kaikkiaan 706 ääntä eikä tullut valituksi.


title: Wilson Kirwa

text: Kirwa kilpaili "Tanssii tähtien kanssa" -ohjelmassa vuoden 2009 tuotantokaudella tanssiparinaan Susa Matson. Wilson Kirwa toimi Lahden seudullisen ympäristöviikon suojelijana 2009.


title: Wilson Kirwa

text: Vuonna 2016 Kirwa ryhtyi tuomaan Suomeen kenialaista arabiankahvia brändillä "Wilson Coffee".


title: Wilson Kirwa

text: Wilsonin syntymäajaksi on merkitty passiin 28.12.1974, mutta oikeaa syntymäaikaa ei tiedetä. Kun Wilson kysyi syntymäpäiväänsä, lukutaidoton äiti vastasi: "Päivä oli aamulla aurinkoinen mutta muuttui sateiseksi iltaa kohti."


title: Organum

text:
Organum (, työväline, soitin) on keskiajalla kehitetty polyfonisen musiikin tuottamiseen käytetty menetelmä.
Varhaisin organumin muoto oli "rinnakkainen organum", jossa alkuperäisen melodian eli "pää-äänen" rinnalla kulki "organum ääni" yleensä siten, että äänien etäisyys toisistaan pysyi samana, tavallisesti kvinttinä. Molemmat äänet saatettiin myös kerrata oktaavia korkeammalta tai matalammalta rikkaamman soinnin aikaansaamiseksi. Tavaksi muodostui nimittää varsinaista päämelodiaan kuljettavaa ääntä "tenoriksi" (, ).


title: Organum

text: Guido Arezzolainen esitti teoksessaan "Micrologus" (noin 1025) jo monimutkaisemman polyfonisen teorian. Sen mukaan olivat mahdollisia erilaiset vaihtoehdot toiselle äänelle, jonka kuoron kanssa laulava solisti saattoi esittää improvisatorisesti. Organum-ääni saatettiin myös säveltää valmiiksi ja kirjoittaa nuotteihin melodian kanssa. Ensimmäiset löydetyt nuottikäsikirjoitukset, jotka sisältävät myös organumin nuotitettuna, ovat 1000-luvun alkupuolelta. Silloin polyfonia oli kehittynyt esitystekniikasta sävellystekniikaksi.


title: Organum

text: 1100-luvun lopun käsikirjoituksissa alkaa ilmetä uusi organumin tyylisuunta "vapaa organum", jossa organum-ääni on muuttunut "tenori-ääneen" verrattuna vapaammaksi ja itsenäisemmäksi. Vapaassa organumissa organum-ääni sijaitsee yleensä tenorin yläpuolella ja tenori- ja organum-ääni saattavat joskus myös ohittaa toisensa. Kuten vanhassa organum-tyylissä, äänien väliset intervallit olivat kuitenkin aina keskiajalla puhtaina intervalleina pidettyjä kvartteja, kvinttejä tai oktaaveja. Vapaassa organumissa organumin esittivät pääasiassa solistit, jotka saattoivat improvisoida sen kuoron laulamaa tenoria vasten.


title: Organum

text: Organumiksi sanotaan myös soittokonetta, erityisesti urkuja.


title: Falsetti

text: Falsetti on korkea, sävyltään ohut ääni. Se on yksi ihmisen rekistereistä. Falsetilla voidaan puhua ja laulaa. Laulutekniikkana sitä käytetään tuottamaan yleensä korkeita ääniä.


title: Falsetti

text: Joidenkin teorioiden mukaan falsettilaulussa vain äänihuulien kalvomaiset reunat värähtelevät kun tavallisessa laulussa värähtelyyn osallistuvat äänihuulet kokonaisuudessaan. Nuorilla miehillä falsetti on yleinen äänenmurroksen aikana, jolloin ääni usein särkyy hetkellisesti tavallista korkeammaksi.


title: Falsetti

text: Taidemusiikissa falsettia on käytetty kauan ja termi tunnettiin jo 1500-luvun Italiassa. 1600-luvulla italialaisissa kuoroissa miehet lauloivat altto-osat falsetilla kun taas sopraano-osat esittivät kastraattilaulajat. Pohjois-Euroopassa falsettilaulajat ja poikasopraanot esiintyivät 1700-luvulle asti kunnes naiset saivat esiintyä protestanttisissa kirkoissa. Sekä miehet että naiset kykenevät laulamaan falsetilla. Falsetti kuitenkin tunnetaan miesten laulutekniikkana, sillä naiset kykenevät saavuttamaan korkeat sävelet myös ilman falsettia. Kontrasti miehen modaalirekisterin ja falsetin välillä on myös suurempi kuin naisilla.


title: Falsetti

text: Puheessa falsettia voi esiintyä intonaation korkeimmissa kohdissa tai elävöityskeinona. Pohjois-Euroopassa miehet eivät juurikaan käytä falsettia, mutta Etelä-Euroopassa se on yleistä. Matkiessaan naisen puhetta mies käyttää usein falsettia.


title: Falsetti

text: Jodlaus on laulumuoto, jossa lauletaan pitkällä henkäisyllä, vaihdellen nopeasti ja jatkuvasti modaalirekisteristä falsettirekisteriin ja falsettirekisteristä modaalirekisteriin.


title: Falsetti

text: Alton äänialassa, yleensä falsetilla, laulavaa miesääntä nimitetään kontratenoriksi. Nykyisin nämä korvaavat vanhoissa teoksissa usein kastraattilaulajan osan.


title: Falsetti

text: Populaarimusiikissa on ollut runsaasti falsettia käyttäviä laulajia. Usein falsettia on käytetty vain laulumelodian korkeimpien sävelten kohdalla eikä kokonaisvaltaisesti. Yleisimmin falsettia käytetään barbershop-musiikissa ja jodlauksessa. Jotkut metallilaulajat, kuten David Byron ja tanskalainen King Diamond, ovat kehittäneet laulutyyliä, jossa falsetilla on hyvin keskeinen osa. Australiasta kotoisin ollut The Bee Gees -yhtye ja Frankie Valli tunnetaan myös falsettilaulustaan. Isossa-Britanniassa yksi tunnetuimmista falsettiäänen käyttäjistä on Muse-yhtyeen laulaja Matthew Bellamy. Suomessa Mikko Alatalo ja Pasi Hyökki on tunnettu falsettiäänen käytöstään.


title: Tsalendžikhan piirikunta

text: Tsalendžikhan piirikunta () on piirikunta Samegrelo ja Zemo Svanetin hallintoalueella Georgian länsiosassa Abhasian rajalla. Piirikunnassa on noin 40 300 asukasta (2007) ja sen pinta-ala on 647 neliökilometriä. Sen keskus on Tsalendžikhan kaupunki.


title: Tsalendžikhan piirikunta

text: Tsalendžikhan kaupungissa on vuonna 2001 perustettu historiallis-etnografinen museo ja keskiaikainen Tsalendžikhan katedraali 1100–1300-luvuilta.


title: Gardabanin piirikunta

text: Gardabanin piirikunta () on piirikunta Kvemo Kartlin hallintoalueella Georgiassa. Piirikunnassa on noin 116 400 asukasta (vuonna 2006) ja sen pinta-ala on 1 304 neliökilometriä. Piirikunnan asukkaista noin 53 prosenttia on georgialaisia ja 44 prosenttia azereita. Sen keskus on Gardabanin kaupunki.


title: Gardabanin piirikunta

text: Gardabanin piirikunta rajautuu Tbilisin ja Rustavin kaupunkeihin, idässä Sagaredžon, pohjoisessa Mtskhetan, lännessä Tetri tsqaron ja Marneulin piirikuntiin sekä etelässä Azerbaidžaniin. Sen pohjoiset alueet ovat vuoristoisia, eteläiset taas alavampaa aluetta; Gardabanin korkeimmat vuoret ovat yli 1400 metriin kohoavat Sanišno ja Udzo. Mtkvari-joki virtaa piirikunnan halki.


title: Gardabanin piirikunta

text: Gardabanin merkittävin teollisuudenala on energiantuotanto: vuonna 1963 rakennettu Gardabanin voimala on Etelä-Kaukasuksen suurin. Muita teollisuudenaloja ovat elintarvikkeiden ja rakennusaineiden tuotanto. Piirikunnan nähtävyyksiin kuuluvat Martkopin luostari 500-luvulta, Betanian luostari 1100–1200-luvuilta ja useat linnoitukset.


title: Azerit

text: Azerit ( tai "azәrilәr") ovat turkkilainen kansa. Azerit ovat tyypillisesti muslimeita, ja heidän kulttuuriperintönsä muodostuu turkkilaisista, iranilaisista ja kaukasialaisista piirteistä.


title: Azerit

text: Vaikka azerit elävät eri puolilla valtioiden välistä rajaa, he muodostavat yhden etnisen ryhmän. Pohjoisen ja etelän azerit kuitenkin erottaa toisistaan rajan lisäksi myös lähes kaksi vuosisataa kestänyt erillinen sosiaalinen kehitys toisaalta Neuvostoliiton ja toisaalta Iranin vaikutuspiirissä. Azerin kieli yhdistää azereita ja on ymmärrettävissä myös turkmeenin ja turkin puhujille (mukaan lukien Irakin turkomaanien ja kaškaiden murteiden puhujat). Kaikki nämä kielet ovat kehittyneet oğuz-turkkilaisten puhumasta kielestä: he muuttivat Keski-Aasiasta Kaukasukselle 1000-luvulla. 1700- ja 1800-luvuilla käytyjen Venäjän–Persian sotien jälkeen Persian Kaukasuksen alueet, jotka olivat osin vain nimellisesti Persian hallinnassa, luovutettiin Venäjän keisarikunnalle. Niihin kuului osia nykyisestä Azerbaidžanin tasavallasta. Gulistanin rauhansopimus vuonna 1813 ja Turkmantšain rauha vuonna 1828 määrittelivät lopullisesti Venäjän ja Persian, nykyisen Iranin, välisen rajalinjan.


title: Azerit

text: Eron seurauksena azerit ovat Azerbaidžanissa pääosin maallistuneita ja Iranissa uskonnollisia muslimeja. Sen jälkeen kun Azerbaidžan itsenäistyi Neuvostoliitosta vuonna 1991 kiinnostus uskontoon ja siteisiin rajan yli on lisääntynyt.


title: Azerit

text: Azerbaidžanin uskotaan saaneen nimensä Atropatesilta, meedialaiselta satraapilta (kuvernööriltä), joka hallitsi Atropatenessa (nykyisessä Iranin Azerbaidžanissa). "Atropates" on peräisin muinaispersian kielen juuresta, joka tarkoittaa "tulen suojelemaa". Azerbaidžanin alueella on ollut lukuisia eri kansoja ja valloittajia, kuten kaukasialaisia, meedialaisia, skyyttejä, persialaisia, armenialaisia, kreikkalaisia, roomalaisia, kasaareja, arabeja, oğuz-turkkilaisia, seldžukkeja, mongoleja ja venäläisiä.


title: Azerit

text: Kaukasian albanialaisten uskotaan olleen nykyisen Azerbaidžanin alueen varhaisimpia asukkaita. Aikaisiin valloittajiin kuuluivat skyytit yhdeksännellä vuosisadalla ennen ajanlaskun alkua. Skyyttien jälkeen aluetta Araks-joen eteläpuolella hallitsivat meedialaiset. He muodostivat 900–700 eaa. välillä laajan valtakunnan, jonka akemenidit kaatoivat noin vuonna 550 eaa. Siihen aikaan zarathustralaisuus levisi Kaukasuksella ja Atropatenessa. Akemenidit vuorostaan kukisti Aleksanteri Suuri vuonna 330 eaa., mutta meedialaisen satraapin Atropateen annettiin jäädä valtaan. Kun Persian seleukidit taantuivat 247 eaa. Armenian kuningaskunta sai valtaansa osia Kaukasian Albaniasta pitäen aluetta hallussaan vuosien 190 eaa. ja 387 jaa. välillä. Kaukasian albanialaiset perustivat kuningaskunnan ensimmäisellä vuosisadalla eaa. ja pysyivät suureksi osaksi itsenäisinä, kunnes sassanidit tekivät kuningaskunnasta vasallivaltionsa vuonna 252. Kaukasian Albanian hallitsija, kuningas Urnayr, otti kristinuskon virallisesti valtionuskonnokseen 300-luvulla ja Albania pysyi kristittynä valtiona 700-luvulle saakka. Sassanidien valtakausi päättyi, kun islaminuskoiset arabit voittivat heidät vuonna 642.


title: Azerit

text: Arabit voittivat sassanidit ja Bysantin valtakunnan edetessään Kaukasuksen alueelle. Arabit tekivät Albaniasta vasallivaltionsa sen jälkeen, kun kristittyjen aloittama ja prinssi Javanshirin johtama vastarinta kukistui vuonna 667. 800- ja 900-lukujen välillä arabikirjoittajat alkoivat viitata Kura- ja Araks-jokien väliseen alueeseen nimellä "Arran". Siihen aikaan Basrasta ja Kufasta Azerbaidžaniin tulleet arabit ottivat haltuunsa alueen alkuperäisväestön hylkäämiä maa-alueita, ja arabeista tuli maata omistavaa eliittiä. Kääntyminen islamiin oli hidasta, ja paikallinen vastarinta jatkui vuosisatojen ajan. Katkeruus lisääntyi pienten arabiryhmien muuttaessa kaupunkeihin, kuten Tabriziin ja Maraghahiin. Muuttoaalto synnytti suuren kapinan Iranin Azerbaidžanissa vuosina 816–837 paikallisen zarathustralaisen aatelittoman Bābakin johtamana. Vaikka vastustus jatkuikin joillakin alueilla, valtaosa Azerbaidžanin asukkaista kääntyi islamiin. Myöhemmin 900- ja 1000-luvuilla kurdien dynastiat, shaddadidit ja rawadidit, hallitsivat osia Azerbaidžanista.


title: Azerit

text: 1000-luvun puolessavälissä seldžukkidynastia kaatoi arabihallinnon ja perusti valtakunnan, joka käsitti suurimman osan Etu-Aasiasta. Seldžukkikausi merkitsi oğuz-turkkilaisten nomadien saapumista alueelle ja siten Azerbaidžanin turkkilaistumisen alkamista, kun turkkilainen kieli korvasi aiemmat kaukasialaiset ja iranilaiset kielet.


title: Azerit

text: Iranilainen kulttuurivaikutus kuitenkin säilyi laajalti, mistä todistavat ajan kirjailijoiden, kuten persiaksi kirjoittaneen Nezāmī Ganjavīn, teokset. Syntyvä turkkilainen identiteetti kronikoitiin eeppisiin runoihin tai "dastaneihin", joista vanhin on "Dede Korkutin kirja", joka koostuu varhaisia turkkilaisia Kaukasuksella ja Vähässä-Aasiassa käsittelevistä allegorisista tarinoista. Turkkilaisvallan keskeyttivät mongolit vuonna 1227, ja myöhemmin mongolit ja Timur Lenk hallitsivat aluetta vuoteen 1405 saakka. Turkkilaishallinto palautui sunnalaisten Qara Qoyunlū (musta lammas -turkmeenit) ja Aq Qoyunlū -federaatioiden (valkoinen lammas -turkmeenit) myötä; ne hallitsivat Azerbaidžania, kunnes šiialainen safavididynastia nousi valtaan vuonna 1501.


title: Azerit

text: Safavidit, jotka nousivat valtaan Iranin Azerbaidžanista ja hallitsivat vuoteen 1722, perustivat modernin iranilaisen valtion. Safavidit tunnetaan saavutuksistaan valtionrakennuksessa, arkkitehtuurissa ja tieteissä, mutta heidän valtakuntansa mureni sisäisen rappion ja venäläisten sekä afgaanien ulkoisen painostuksen vuoksi. Safavidit tukivat ja levittivät šiiaislamia, joka on tärkeä osa Iranin azereiden ja myös monien Araks-joen pohjoispuolella elävien azereiden kansallista identiteettiä. Safavidit tukivat taiteita ja kulttuuria, ja šaahi Abbas I loi intellektuaalisen ilmapiirin, joka joidenkin tutkijoiden mukaan merkitsi uutta "Persian kulta-aikaa".


title: Azerit

text: Osmanien hallinto seurasi lyhytaikaista safavidivaltiota ennen khorasanilaisen päällikön Nadir Šahin valtaannousua. Hän vähensi šiialaisuuden vaikutusta. Seuraavaksi hallitsi lyhyesti Karim Khan, jonka jälkeen valtaan nousivat qajarit, jotka hallitsivat Azerbaidžania ja Irania vuodesta 1779 lähtien. Samaan aikaan Venäjä häämötti uhkana Persian alueille Kaukasuksella. Venäjän–Persian sodat alkoivat 1700-luvulla ja päättyivät 1800-luvun alussa Gulistanin sopimuksen myötä vuonna 1813 ja Turkmantšain sopimuksen myötä vuonna 1828. Ne luovuttivat virallisesti qajaridynastian Iranin Kaukasian alueet Venäjän keisarikunnalle.


title: Azerit

text: Iranin Azerbaidžanin roolia Iranin perustuslaillisessa vallankumouksessa ei voida yliarvioida. Suurimmat demokratiaa tavoittelevan vallankumouksen hahmot Sattar Khan ja Bagher Khan olivat molemmat Iranin Azerbaidžanista. Vuosien 1906–1911 vallankumous ravisteli qajarien dynastiaa, jonka kuninkaat olivat käytännössä myyneet valtionsa brittiläisen imperiumin tupakka- ja öljytavoitteille ja menettäneet alueita Venäjälle. Perustuslaillisten yritysten tuloksena perustettiin parlamentti (Majlis). Sitä seurasivat joillakin alueilla talonpoikaiskapina veronkerääjiä ja maanomistajia vastaan, jotka olivat kuningaskunnan ainoita kotimaisia tukijoita. Demokratiaa puolustavia sanomalehtiä julkaistiin, ja iranilainen älymystö alkoi omaksua Pariisista ja Pietarista saapuvia modernistisia aatteita. Qajar-šaahi ja hänen brittiläiset neuvonantajansa murskasivat vallankumouksen, mutta dynastian kaatumista ei enää voitu viivyttää kauan. Qajar-dynastian viimeinen šaahi syöstiin pian vallasta Reza Khanin johtamassa sotilasvallankaappauksessa. Hän oli upseeri vanhassa kasakkarykmentissä, jonka Venäjä oli luonut ja johon se oli asettanut upseerit suojelemaan qajarhallitsijaa ja Venäjän etuja. Yrittäessään luoda homogeenisuutta valtioon, jossa puolet väestöstä kuului etnisiin vähemmistöihin, Reza Shah kielsi nopeassa sarjassa azerin kielen käytön koulujen alueilla, teatteriesityksissä, uskonnollisissa seremonioissa ja lopulta julkaistavissa kirjoissa.


title: Azerit

text: Kun Reza Shah syöstiin valtaistuimelta syyskuussa 1941 venäläiset joukot ottivat haltuunsa Tabrizin ja Luoteis-Persian sotilaallisista ja strategisista syistä. Tabrizissa julistettiin syntyneeksi itse Stalinin käskystä perustettu nukkevaltio, Azerbaidžanin kansanhallitus, Sayyid Jafar Pishevarin johdossa. Länsimaiden painostuksesta puna-armeija kuitenkin vetäytyi pian, ja Iran sai azerialueensa takaisin hallintaansa vuoden 1946 loppuun mennessä.


title: Azerit

text:
Professori Gary R. Hessin mukaan:
Iranissa azerit integroituivat pitkälti osaksi nyky-Iranin yhteiskuntaa, mutta pohjoisessa azerit kokivat siirtymän Venäjän keisarikunnasta lyhytaikaiseen itsenäisyyteen vuosina 1918–1920 ja sitten edelleen Neuvostoliiton osaksi, huolimatta siitä, että Woodrow Wilson puolusti Azerbaidžanin itsenäisyyttä Versailles’n rauhankonferenssissa. Azerbaidžanin tasavalta sai itsenäisyytensä takaisin vuonna 1991, mutta joutui sotaan Vuoristo-Karabahin enklaavin hallinnasta Armenian kanssa.


title: Azerit

text: Monissa lähteissä azereita nimitetään turkkilaiseksi kansaksi, sillä he puhuvat turkkilaista kieltä. Nykyisten azerien uskotaan kuitenkin olevan pääosin Kaukasuksen ja Pohjois-Iranin alueilla ennen turkkilaistumista eläneiden kaukasialaisten ja iranilaisten kansojen jälkeläisiä. Useat historioitsijat, kuten Vladimir Minorski, selittävät, miten iranilaisista ja kaukasialaisista tuli turkkilaista kieltä puhuvia:


title: Azerit

text: Niinpä vuosisatoja kestänyt turkkilainen muuttoliike ja alueen turkkilaistuminen auttoivat muodostamaan nykyiset azerit.


title: Azerit

text: Vaikka "turkkilainen penetraatio alkoi todennäköisesti hunnien kaudella ja sen jälkimainingeissa", ei ole juurikaan näyttöä "vakituisista asutuskeskuksista". Varhaisin merkittävä turkkilainen maahanhyökkäys alkoi Mahmud Ghaznilaisen myötä ja kiihtyi seldžukkien aikana. Oğuz-turkkilaisten muutto nykyisestä Turkmenistanista, minkä on osoittanut kielellinen samankaltaisuus, jatkui vilkkaana mongolien kaudella, sillä monet Il-kaanien komennossa olleet joukot olivat turkkilaisia. Safavidikaudella Azerbaidžanin turkkilaistuminen jatkui qizilbashien vaikutuksessa. Itse Azerbaidžanin nimi on muuntunut alueen turkkilaiskautta edeltävästä nimestä, Azarbaydžan or Adarbaydžan, ja on osoitus vähittäisestä kielenvaihdosta, jonka aikana alueen paikannimet säästyivät turkkilaistumiselta, joskin muuntuneina.


title: Azerit

text: Suurin osa tutkijoista näkee tämän migraation turkkilaistaustan todennäköisimpänä syynä. Migraatioon kuului kuitenkin todennäköisimmin aiemmin ei-turkkilaisen alkuperäisväestön "kielellinen" turkkilaistuminen ja pienien turkkilaisten heimojoukkojen assimilaatio.


title: Azerit

text: Azereiden iranilainen alkuperä on todennäköisesti peräisin muinaisilta iranilaisilta heimoilta, kuten Iranin Azerbaidžanin meedialaisilta ja 700-luvulla eaa. saapuneilta skyyttiläisiltä valloittajilta. Meedialaisten uskotaan sekoittuneen alueen alkuperäisväestöön, kaukasialaisiin mannaihin, jotka olivat urartulaisille sukua ollut koilliskaukasialainen ryhmä. Muinaiset kirjoitukset, kuten arabihistorioitsija Abu al-Hasan Ali ibn al-Husayn al-Masudin (896–956) kirjoittama kertomus, todistavat iranilaisten läsnäolosta alueella:


title: Azerit

text: Tutkijat näkevät nykyisten persialaisten ja azerien kulttuuriset samankaltaisuudet todisteena muinaisesta iranilaisesta vaikutuksesta. Arkeologisten todisteiden mukaan iranilainen zarathustralaisuus oli huomattavassa asemassa Kaukasuksella ennen kristinuskoa ja islamia ja useiden persialaisten valtakuntien vaikutus vahvisti alueen iranilaista luonnetta. On myös esitetty hypoteesi, että Iranin Azerbaidžanin väestö puhui pääosin persiaa ennen oğuz-turkkilaisten saapumista. Väitettä tukevat monet persiankielisen kirjallisuuden hahmot, kuten Qatran Tabrizi, Shams Tabrizi, Nezami ja Khaghani, jotka kirjoittivat persiaksi ennen oğuz-muuttoa ja sen aikana, sekä lisäksi Strabon, Al-Istakhri ja Al-Masudi, jotka kaikki kertovat alueella puhuttavan persiaa. Väitteen mainitsevat myös muut keskiaikaiset historioitsijat, kuten Al-Muqaddasi. Muihin yhteisiin persialais-azerbaidžanilaisiin piirteisiin kuuluvat iranilaiset paikannimet, kuten Tabriz ja itse nimi Azerbaidžan.